text:
Alofa: Fa'avae ai Aiga— Vaega 103
Ua lologo le fale atoa i le tautalaga a le lo’omatua o Tagiilima i lona aiga, ua lagona e le lo’omatua le fa’anoanao, ua lagona le manatu e fa’apea, ua le maua e lona aiga se fealofani, ina ua maliliu ona matua ma matua o tausoga o lo’o fa’atasi nei i le talanoaga.
“O le itu o le a aga’i i ai la’u tautalaga, ia o tatou manatunatu loloto i le fa’aiuga o le mataupu lenei. Afai e i ai se tasi o outou e le o loto i le fa’aiuga o le a ou fai atu ai, o lou lava faitalia e te talia ai, o lou fo’i faitalia e te amanaia mai ai la’u fa’aiuga o le a fai atu i le afiafi lenei. A i ai fo’i le tagata o outou e le mana’o pe loto se’i i lau fa’aiuga, ou te le popole i ai i lea itu. Ae fa’apenei, o le a sauni mai la’u tama o Lolesio e nofo i le suafa o le tatou aiga, e le toe i ai nisi au upu. O le po lenei, ia alu le tagata ma mafaufau loloto i la’u tala ua lafo atu. Afai ua outou le maua se tasi o o outou fingalo i le mataupu lenei, ou te fa’amalulu atu, o le fa’aiuga le na ua ou fai atu, o le a sauni mai Lolesio e nofo i le suafa o le tatou aiga, ia ua uma a’u upu.”
Na fai si umi o fa’atalitali se tasi e tali mai i a Tagiilima, peita’i, ua gugu Sakalia i lea taimi. O tausoga fo’i o le lo’omatua na auai lea na fai vesiga ma le lo’omatua o Silia, ua leai se tasi na toe gagana i lea taimi, ua sao le fale atoa. Na iloa lelei lava e Lolesio, Tomasi, Toetu ma Tovi’o le uiga o fa’amatalaga a lo latou tuafafine matua. O le ala fo’i lea na leai ai se tasi o i latou e toe tali, ae ua fa’atalitali pe i ai se tasi o o latou tausoga e tautala ane i le fa’aiuga ua faia e Tagiilima.
Ua tali mai le toeaina o Liu ma sa leai se upu na ga se i le tautalaga a le toeaina, ua malie i le fa’aiuga ua fai atu e Tagiilima. E le i umi ae fai le tautalaga a le toeaina o Ponifasio, ua ‘au fo’i lona manatu i le fa’aiuga ua fai ane e Tagiilima. Na pau le manatu na ‘ese ai, o le manatu o le lo’omatua o Faiane lea na fai a la finauga ma le uso o Tagiilima le lo’omatua o Malia. E le talia e Faiane le fa’aiuga ua faia e Tagiilima, ona o lona mana’o e fa’amatai lana tama ulumatua le tama o Amosa lea e nonofo nei ma lona to’alua i le isi nu’u i le taulaga.
“Fa’afetai atu i manatu ua fa’aalia i lenei afiafi, ua tauga fo’i i le fa’alogologo atu le lafolafo mai a le tina i a Tagiilima. Ae taga’i fo’i, ou te le auai i le fa’aiuga ua fai mai e Tagiilima ona o le tama a Tagiilima o lo’o nofo i le aiga o lona tama i le taulaga afai o lo’o nonofo ia ma lana fanau i le aiga o lona to’alua, e tutusa pau lava la itu ia, e pei fo’i ona i ai la’u fanau. Ma ou te tautino atu i le afiafi lenei, e le fetaui le fa’aiuga ua talanoa mai ai Tagiilima, e tutusa pau a tatou fai a i le aiga lenei, ua uma atu a’u upu.”
O iina na iloa ai e Tagiilima le loto o lona tausoga lenei, e loto leaga, e loto ‘ele’elea, o lea ua iloa atu nei le mafua’aga o le le maua o se tasi i lo latou aiga. Ua toe manatua nei e Tagiilima, o Faiane e fuifui lua ma le to’alua o lona tuagane, le lo’omatua o Sunema, lea la ua aliali mai i le afiafi lenei uiga leaga ia, fa’atasi ai ma le loto ‘ele’ele ma loto leaga.
Na toe tali Tagiilima e uiga i le tautalaga a Faiane, “Ia o le a ou toe tali atu ona ua ‘ese le isi finagalo lea ua folasia mai i lenei afiafi, o le manatu lea na ou lafo atu i luma o le tatou aiga, ina ia fai mai i ai ni o outou finagalo, a lea ua maua mai le manatu ua silisili ona leaga, o le manatu e le lelei ai se aiga, o le manatu e le maua ai se filemu o se aiga. O mea uma e fai e le tagata o upu e tautala i ai lona gutu, o ona uiga e fa’aalia, o ona manatu e folasia atu, o mea uma ia e sau mai totonu o le ta’ele o lona loto, a tu’u atu la i le tagata e ‘ele’elea ma palapala le loto, e fiu lava e toe fa’amama, ua matua’i palapala lava, ai se’i iloga e sau le masini sua palapala a le malo e fa’amama ona toe i’ila manaia lea ma aulelei mai.” O nisi ua talie, a’o nisi ua matua’i usi lava le fa’aofofaga i le lagiga a le lo’omatua ua fai nei i lona aiga, a’o le tagata ua sili ona tiga ona fa’alogona i lea taimi, o le lo’omauta o Faiane.


c: text/html

text:
O le a le meaalofa o le tautala i se gagana ese?
Fesili: O le a le meaalofa o le tautala i se gagana ese? E aoga mo ona po nei le meaalofa o le tautala i gagana eseese? Ae a le tatalo i gagana eseese?
Tali: O le Aso Penetekoso, o le ulua'i taimi lea sa tautala ai niisi i gagana eseese e pei ona tusia i le Galuega 2:1-4. Sa o atu le 'au aposetolo ma fetufaa'i le Tala Lelei i le motu o tagata, ma tautala ia i latou i a latou lava gagana, "ua tatou faalogo atu ia te i latou o loo tautala mai i a tatou lava gagana i vavega o le Atua!" (Galuega 2:11). O le faaliliuga sa'o lava o le upu "laulaufaiva" i le fa'a Eleni o "gagana eseese." O lea, o le meaalofa o le laulaufaiva o le tautala lea i le gagana e le mailoa e le tagata lava ia, ae ina ia fa'afeiloa'i ai se mana'oga o se e tautala i lea lava gagana. I le I Korinito mataupu e 12 seia oo i le 14, o loo talanoaina ai e Paulo le mataupu o meaalofa fai vavega, ma e faapea lana tala, "A o lenei, le au uso e, afai ou te alu atu ia te outou ma tautala i gagana eseese, se a ea so'u aoga ia te outou, pe afai ou te le tautala i gagana eseese, se a ea so'u aoga ia te outou, pe afai ou te le tautala atu ia te outou i le faaaliga, po o le poto, po o le perofeta ane, po o le a'oa'o atu?" (I Korinito 14:6). A faatatau i le Aposetolo o Paulo, ma le maliliega i le gagana eseese o lo'o faamatalaina i le tusi o Galuega, ona tatou iloa ai lea iina le taua o le tautala i gagana eseese i le o loo faalogologo i le feau a le Atua i lana lava gagana, ae e le aoga i isi mau tagata - se'i vagana ua faaliliuina.
O le tagata o loo ua ia te ia le meaalofa o le faamatalaina o gagana eseese (I Korinito 12:30) e maua e ia le malamalamaga ina ua tautala se tasi i le gagana ese e tusa pe le iloa e ia le gagana o lo'o faaaogaina. O le faamatalaina le gagana ese na te mafaia ona faailoa atu le feau o loo aumaia i e o loo potopoto, ina ia malamalama i latou uma. "O lenei, o le tautala i le gagana ese, ina tatalo ia ina ia mafai ona faamatalaina e ia" (I Korinito 14:13). O le maoa'e ia o le fa'aiuga a Paulo e faatatau i gagana eseese e le faamatalaina, "A e peitai ou te loto ina ia ou tautala i le ekalesia i ni upu se lima ma lo'u mafaufau, ina ia ou a'oa'o atu i nisi, a e ou te le loto i ni upu se mano i se gagana ese" (I Korinito 14:19).
E aoga ea le meaalofa o le tautala i gagana eseese i ona po nei? I le I Korinito 13:8 o loo a'oa'oina ai le fa'aleaogaina o perofetaga, e ui lava ina o loo felata'i ma le faaleaogaina o le "atoatoaga" o loo ta'ua i le I Korinito 13:10. O niisi ua latou faasino i le eseesega o le gagana faaperotaga ma le poto "ua gata" faatasi ma le "faagataina" o le gagana ese e faamaonia ai le taunuuga o le "atoatoa". Atonu e mafai ona faapea, ae e le o faaali manino mai i ia tusitusiga. O niisi foi ua latou faasino i tusitusiga e pei o le Isaia 28:11 ma le Ioelu e 2:28-29 e sapaia ai le tautala i gagana ese o se faailoga o le o'o mai o le faamasinoga a le Atua. O le I Korinito 14:22 o loo faamatalaina mai ai le tautala i gagana eseese o le "faailoga mo e le talitonu." A tatou vaai i lea finauga, o le meaalofa o gagana eseese ua fai ma faailoga i tagata Iutaia e uiga i le faamasinoga a le Atua ia Isaraelu ina ua latou tuulafoa'iina Iesu Keriso o le Mesia. O lea la, i le taimi na faamasinoina ai e le Atua Isaraelu (faatasi ma le faatafunaina o Ierusalema e Roma i le Tausaga Alii e 70), o le meaalofa o le tautala i gagana ese ua uma le taimi na aoga ai. E tusa pe iai sina tulaga e moni ai lea talitonuga, ae o le mea e sili ua mua'i aoga le gagana eseese i lona faataunuuina ma e le faapea ua faatonuina mai ai lona fa'agataina. E le o ta'u manino mai e le Upu e faapea ua fa'amutaina le tautala i gagana eseese.
Ae i le taimi lava e tasi, afai o le meaalofa o le tautala i gagana ese o loo faaolaolaina pea i totonu o ekalesia i ona po nei, e tatau la ona faagaoioi e tusa ma le aoaoga a le Upu. Ua avea lea ma se gagana moni o loo iai ma le tomai (Korinito 14:10). E avea foi ma mafua'aga ua faalauteleina ai le Upu a le Atua ma se tagata o loo tautala i se gagana ese (Galuega 2:6-12). E talafeagai foi ma le folafolaga a le Atua na o'o mai e ala i le Aposetolo o Paulo, "Afai e tautala se tasi i le gagana ese, ia tautala se toalua, po o se toatolu e gata ai, ma ia feauai; ma ia faamatala e se tasi. A e afai e leai se na te faamatalaina, aua le tautala o ia i le ekalesia; a ia tautala o ia ia te ia ma le Atua." E faapea foi ona taualoaina ai le upu o loo i le I Korinito 14:33, "Aua o le Atua, e le o le Atua ia o le faasoesa, a o le filemu; faapei o i ekalesia uma o le 'au paia."
E matua mafai lelei e le Atua ona ave i se tagata le meaalofa o le tautala i gagana eseese e faaaupegaina ai o ia mo se fesoota'iga ma se tasi tagata e tautala i se gagana ese. E matua galue foi le Agaga Paia ma o loo Ia tufatufaina i tagata ia taitasi ma lana mea alofa faaleagaga (I Korinito 12:11). Se'i tepa tasi i le tele o galuega faamisionare e mafai ona faia pe afai e le tautuli ina ia a'oa'oina misionare i nei gagana, ae ia na ona tautala mai i tagata i a latou lava gagana. Ae peita'i, e le o faia e le Atua lea mea. O gagana eseese e le o tupu i nei ona po e pei ona o'o iai le Feagaiga Fou e tusa foi pe tele lava sona aoga. O le toatele o le 'au talitonu o loo faata'ita'iina le meaalofa o le tautala i gagana ese ae e le o faia e laina faatasi ma le Upu e pei ona ta'ua i luga. O le mea moni lava lea ua mafua ai ona faagataina le meaalofa o le tautala i gagana eseese, po'o ua le tele ona faaaogaina o lea meaalofa i fuafuaga a le Atua mo nei ona po.
O e o loo talitonu i le meaalofa o le tautala i gagana eseese e pei o le 'gagana tatalo" mo lona lava faaeaina, o loo faaaogaina le vaaiga o loo tusia i le I Korinito 14:4 ma le 14:28 e faapea, "O le tautala ese e faamafanafana e ia ia te ia; a o le perofeta ane, e faamafanafana ia i le ekalesia." I le atoaga o le mataupu lena e 14, o loo faatauaina e Paulo le iai o se faamalamalamaga o gagana (faaliliuga); vaai foi i le 14:5-12. O loo fai mai Paulo i le fuaiupu lena e 4 e faapea, "Afai e te tautala i gagana ese e aunoa ma se faamatalaina, o loo e faamafanafanaina oe lava ia, ma e iai foi se lagona o isi e faapea ua e manatu lava oe e sili atu lou iloa i mea faaleagaga nai lo isi. Ae afai e te tautala i gagana eseese ma ua faamatalaina, ua e faamafanafanaina tagata uma lava. O le Feagaiga Fou e le o faatonu faapitoa mai ai le "tatalo i gagana eseese." O le Feagaiga Fou foi e le o tusia ai le mafua'aga e "tatalo ai i gagana eseese," pe faamatalaina mai se tagata o lo'o "tatalo i gagana eseese." E le gata i lea, afai o le "tatalo i gagana eseese" e aoga mo le tagata lava ia, pe le logolelei ea lea mea ia te i latou o e e le o iai le meaalofa o gagana esese ma ua latou le mafai foi ona faamalosi ia te i latou lava? O loo manino le I Korinito 12:29-30 ina o loo faapea e le iai i tagata uma lea meaalofa.
Toe taga'i i le itulau ua faaliliuina i le gagana Samoa
O le a le meaalofa o le tautala i se gagana ese? E aoga mo ona po nei le meaalofa o le tautala i gagana eseese? Ae a le tatalo i gagana eseese?

robotstxt: allowed

filter: keep


text:
$10,000 fai meaalofa ai Amerika Samoa ia Samoa
O se tanoa ma se tupe e $10,000 na fai meaalofa atu ai le teritori o Amerika Samoa ia Samoa, i le faamanatuina o le 50 tausaga o lana Iupeli Auro i le vaiaso na te’a nei, ma na saunoa le kovana sili o le atunuu ia Togiola Tulafono, o le tanoa lenei sa fau faapitoa ina ia faailoa atu ai le sootaga o Samoanalua i le lumana’i.
O lenei tanoa tele sa fausia mai i se laau na saili mai i le vaomatua o le afioaga o Vatia, lea fo’i na molimauina e le atunuu i luga o le televise ina ua tauaao atu e fai ma meaalofa a Amerika Samoa mo Samoa i Sisifo.
Saunoa Togiola e faapea, na mafua ona manatu e fausia se tanoa tele e fai meaalofa atu ai ia Samoa, ina ia mafai ai pea ona faataua tulaga faaleaganuu i le va nonofo o Samoanalua.
“O le uiga o le tanoa lea sa tuuina atu, e ui ou te taofi e le mafai ona toe tuu faatasi Samoa i sona malo e tasi, ma, atonu e i ai ni aso e alu alu o le a taofi eseese taitai o le atunu i tupulaga o i lumanai, a ia silafia e Samoa, o le tanoa lea tatou te alofi ma fesilafa’i ai, ia aua lava nei motu le tanoa, o lo ta sootaga faa Samoa lena na faavae mai ai Samoa,” o le saunoaga lea a le afioga i le matua ia Togiola.
O loo ta faa taamilo i le tino o le tanoa le ata o le 50 tausaga o le malo sa’oloto o Samoa, faatasi ai ma le ata o lana tagavai o loo ta faataamilo i lona tino.
Fai mai le alii kovana i lana saunoaga, na ootia lona loto i le autu o le malelega a le Ao o le malo o Samoa ia Tui Atua Tupua Tamasese Efi, ina ua ia saunoa e faapea, “O Samoa e le o se malo, o le uso ma le aiga,” ma ua o tutusa ai le autu o le lauga o le fu’a ma le faamoemoe e pei ona momoli atu e Amerika Samoa i lana meaalofa mo Samoa, ina ia faatumauina pea le va faaleaganuu sa soifua mai ai Samoa i aso ua mavae, e ui o lea ua eseese faigamalo ae o Samoa lava ia o le aiga e tasi.
Na faaaoga e le alii kovana lana polokalame i le faaiuga o le vaiaso na te’a nei e faaleo mai ai le agaga faafetai o le malo, i afioaga ma au taaalo na fai mai sui o le atunuu i le faamanatuina o le fu’a a Samoa, ona o tapenaga lelei ma le matagofie sa latou alo atu i ai.
E le gata o le afioaga i Aasu lea na taitai atu e le afioga i le alii Senatoa ia Lualemana Faoa, ae faapea foi i le itumalo o Alataua i Sisifo lea na taitaia atu e le afioga i le Fofoga Fetalai o le Maota o Sui, le tofa Savali Talavou Ale.
“Faafetai i lo outou agalelei ma le lagolagoina o le faatalauula mai o le malo o Samoa, mo so tatou sao i le faamanatuina o lona aso fiafia, faafetai le tapena faafetai foi le faaeaea malo,” o le saunoaga lea a le alii kovana.
Na molimauina uma e le atunuu i luga o le tautua a le alaata o le TV3 mai Samoa tulaga mataina ma le matagofie sa i ai faafiafiaga a Alataua, Aasu faapea ai ma Vailoa-tai i taimi o a latou faafiafiaga, e oo lava foi i le au kirikiti a le afioaga o Vatia lea na sola mai ma le talita o le siamupini ina ua faiaina ai au mai Upou, Savaii ma Niu Sila.
Na faaiu le malaga a le alii kovana ma lana masiofo i Samoa ina ua laua tuu faatasia ma le Sui Amapasa o Amerika Samoa se aiga fiafia, ma valaaulia ai taitai o le malo o Samoa faapea ai ma taitai o isi atumotu e oo atu i le taimi lea e le’i toe fo’i atu, mo se avanoa latou te mafuta faatasi ai, ma momoli atu ai le agaga faafetai o le Ao o le malo o Samoa ma le alii palemia ia Tuilaepa Sailele Malielegaoi, e tusa ai o faaaloaloga uma sa faia mo le faamanatuina o le fu’a.
Saunoa Togiola, e ui lava foi sa faalogoina le muimui o nisi o le atunuu ona o tapenaga sa faia mo Samoa, ae o le a faagalo le muimui ae saili pea i luma se ai mo le atunuu.


text:
Aumai faanana aisa ma mariuana i totonu o apa tamato
O vaega o fualaau faasaina e i ai mariuana ma le pauta o le aisa lea o lo o tuuaia na aumai faanana mai totonu o ni apa tamato sa maua mai i le meli i le vaiaso na te’a nei, ua i lalo nei o le vaavaaiga a le Ofisa o Leoleo, ae ua taofia i le toese i Tafuna le alii na alu atu e piki mai le pusa sa aumai ai apa tamato nei.
O le taeao ananafi na tulai ai i luma o le Faamasinoga Faaitumalo le alii o Folasa Galea’i, ina ua faila e le malo moliaga mamafa e lua faasaga ia te ia, ona o le faalavelave lea na maua ai e alii Ofisa o le Tiute vaega o fualaau faasaina, i totonu o se pusa na alu atu e piki mai, i le aoauli o le Aso Faraile na te’a nei.
O moliaga e lua ua tuuaia ai le ua molia e le malo e aofia ai le umia faasolitulafono o fualaau faasaina o le aisa ma le mariuana ma le faamoemoe e faatau atu i isi tagata.
E tusa ai ma faamaumauga a le faamasinoga o lo o taua ai e faapea, o lenei mataupu na tauaao atu e le Ofisa o Tiute i le Vaega e Taulimaina Mataupu tau Fualaau faasaina a le Ofisa o leoleo, ina ua maua i totonu o ni apa tamato sa aumai i se atigipusa na faamoemoe Galea’i na te pikiina, ia se vaega o aisa ma mariuana.
Ina ua fesiligia Galeai e alii Ofisa o le Tiute pe na te iloa mea o lo o i totonu o le atigipusa, na tali le ua molia e leai. Na tatala e Alii Ofisa le atigipusa ma latou vaaia ai meaai eseese e aofia ai apa tamato, peitai o le itu na masalomia ai nei mea’ai, ona sa fai lava si mama o apa tamato nei, o lea na fafesootai ai loa le vaega o le K-9, ae o le taimi foi lea na fai atu ai Galeai, se’i alu e aumai lona uncle lea e ana le atigipusa.
E lei umi ona alu le ua molia ae toe foi atu na o ia ma le talosaga a lona uncle e kilia le pusa ma avatu i tua. Sa fesiligia foi e alii Ofisa le ua molia pe aisea ua aumai mamao ai apa tamato a lona uncle ae o lo o tele nei oloa i le atunuu, sa leai se tali a Galeai, sei vagana ai le faataupupula i le alii Ofisa foliga mai ua le mautonu.
I totonu o le atigipusa sa i ai ni apa tamato se 8, o pepa chips, keke ma lole. E fa apa tamato sa tusia ai numera o le 2,4, 8 ma le 5 i le pito i luga, ae o isi apa e lua sa tusia ai le upu “clear”.
O apa sa tusia ai fuainumera i luga sa maua i ai pepa iila sa i ai lau mariuana i totonu, ae o apa e lua sa tusia ai le upu “clear” sa maua i ai pepa iila sa i ai vaega o le pauta faasaina o le aisa.
Ina ua fesiligia e le alii Ofisa o le Tiute le ua molia po o ai le igoa o lona uncle, sa musu le ua molia e faailoa, sei vagana ai lona faapea atu, o lona uncle e igoa ia “Milton”.
E ui foi sa ta’u pepelo e le ua molia lona igoa i le uluai taimi na fesiligia ai o ia, peitai ina ua toe fesiligia o ia e alii Ofisa, sa toe faasao i ai lona igoa, o ona tausaga e 19 atoa ai ma lona nuu o Leone.
Fai mai le malo, e 11 pepa iila sa i ai le pauta o le aisa i totonu, ae 12 pepa iila sa i ai lau mamago o le mariuana, ma o mea uma ia sa aumai i totonu o apa tamato sa faafefiloi mai lalo ma chip i totonu o le atigipusa sa alu atu Galea’i e piki mai.
O le Aso Tofi lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma o loo taofia pea le ua molia i le toese sei vagana ua ia totogiina le $100,000 ua faatulaga e le faamasinoga ona faatoa mafai lea ona tatala o ia i tua mai le toese.
Ae afai ae mafai ona tatala o ia i tua, ua poloaina e le faamasinoga o ia ina ia aua nei ona toe tagofia ni fualaau faasaina pe na te toe soliina foi se tulafono a le malo, a ia fesootai vavalalata ma lana loia ma auai i soo se taimi e valaauina ai lana mataupu.


text:
Alofa: Fa'avae ai Aiga
Na tilotilo atu nei Tagiilima i le itu o lo’o i ai Pule ma lona to’alua o Lameko, na iloa atu e Tagiilima ua u’u mai e Lameko le moli penisini ma le moli tu, ma savali ane e fa’asinosino i a Pule. Ua tu le teine ma fa’apea ifo i lona loto, talofa e, i nai o’u matua, ai ana o nisi matua, e uma mea o le faleoloa ona manana’o i ai, ae va’ai atu nei, e le o ni matua e naunau i ni mea e maua fua mai, ua masani lava la’ua i si o la fale afolau, ma si o la moli matagi e mumu i po uma, pe a fai le la pele suipi.
Ua ata Tagiilima ma toe liliu ane i lona tina, na fiu le teine e tau su’e, ae va’ai atu o lo’o talanoa mai ma se tasi o tina na malaga fa’atasi mai tua, lea o lo’o fai nei lana fa’atauga toe fo’i ai. O lea la o le a toe malaga fa’atasi ma Pule ma Silia i le pasi moe o le afiafi.
I le po lea na talatalanoa ai Tagiilima ma lona tina, na fa’amotu e le teine le la talanoaga, ona ua i ai mea o lo’o mana’o e ave ai le fa’amomoli mo ona tuagane ma lona uso, fa’apea ma tuafafine o lona tama ma le uso o lona tama o Filipo ma lona to’alua o Segi. O ana fuafuaga ia, e le i iloa e lona tina ma lona tama, ae ua fa’ateia Lameko i le tau si’i mai fafo o le tigipusa. Ua ‘ata Lameko ma tilotilo ane i lona to’alua, ae maise ai o le tigipusa ua ta’atia mai nei i luma o le faitoto’a. Na tau mafaufau Lameko i lea taimi, po’o a mea o lo’o i totonu o le atigipusa, ua ‘ata ma tilotilo atu i lona to’alua.
Ua o’o i le taimi e fa’amavae atu ai Tagiilima i nai ona matua, na va’aia e Lameko le tagi a le lo’omatua o Silia, e foliga mai ua ‘ese lava le lo’omatua i lea taimi. Na lagona e Tagiilima uiga ia o lona tina, ma ua le mafai ai ona taofiofi ona loimata. “Tina, ma te o’o atu e asi atu oulua i le fa’aiuga o le vaiaso ma ma tafafao ai i tua se i ma usu mai i le Aso Gafua, ou te alofa ia te oe lo’u tina pele”. Na taumafai nei Pule e ave’ese mai Silia mai i lana tama, peita’i, ua mau le opo a le lo’omatua ua musu e toe fa’amamulu ‘ese atu Tagiilima. “Silia, Silia o le a alu le pasi, o lea e fa’atali mai i a ta’ua.” Na fa’amamulu ‘ese nei e le lo’omatua lana tama, ma liliu loa i le pasi e le i toe tepa mai i tua. Ua na o le pupuni o ona foliga i si ona solosolo e tasi na alu ane ma ia mai tua. O tagata na i luga o le pasi i lea taimi, ua lagona le loto vaivai i le va’ai mai i le fa’amavaega a Silia ma lana tama o Tagiilima.
Ua fa’amavae atu nei Tagiilima i si ona tama, “Pule, fa’amolemole si o’u tama, va’ai lelei lo’u tina.” Ua na o le luelue ane i ai o le ulu o le toeaina ma liliu ‘ese loa, ua musu ne i iloa e lona afafine ona loimata ua maligi ifo nei i ona alafau. Ua na o le tu o Tagiilima ma va’ava’ai atu ma le alofa i ona matua, e pele i lona loto. “Tofa Pule, tofa Silia, tatou feiloa’i i le fa’aiuga o le vaiaso, tofa Tina…tofa Tama.”
Na a’apa ane nei Lameko ma fusi atu lona to’alua. Na ona liliu ‘ese lava o Tagiilima mai le itu lea o lo’o nonofo mai ai ona matua i luga o le pasi, fa’ataitaio loa. Ua ta’ita’i nei e Lameko i le la ta’avale ma alu ‘ese loa e le i toe fa’atali. “Tagi, e ‘ese le faigata o oe ma ou uiga, sa tatau ona e fa’aloto tele i le lo’omatua ma le toeaina, o lea e te iloa atu le loto vaivai o lou tina, sa tatau lava ia te oe ona e loto tele ina ia fa’amama avega i le loto o lou tina.” Ua na o le tilotilo o le teine i le isi itu ma ona loimata, “Meko, o lo’u loto atoa o o’u matua, ma lo’u aiga, o le na e te iloa.” Ua na o le nofo o Lameko i lea taimi, “Tagiilima, ae fa’afefea a’u, o lou to’alua.”
E le i uma le tala a Lameko ae oso mai Tagiilima, “Lameko, e fa’amuamua i a te a’u o’u matua, ona soso’o ai lea ma oe.”
Ua le tautala Lameko i lea taimi, ua pei ua tau oso a’e manatu fua o Lameko, ae se manu o se taule’ale’a ua lava ana a’oa’oga ma ua malamalama fo’i lona mafaufau, e fetala’i ai ma fa’auiga upu ia e lafo mai e lona to’alua i a te ia. Ua alu pea le ta’avale, na fa’alogoina e Lameko le tagi tagi pea a Tagiilima, “Lameko, ua ‘ese lava la’u fa’alogo, e pei lava o le a i ai se mea o le a tupu. “E! talofa e, i nai o’u matua, ua ou alu ‘ese lava ae tia’i. Ua pei ua ou le alofa i nai o’u matua Lameko, ua le malamalama ai lo’u mafaufau i lenei taimi.”
Ua le tautala Lameko ua fa’asolosolo ona mafaufauga e fa’apea, afai o le tulaga lea o le a o’o i ai Tagiilima ae maise o lona tina, ua sili i a te ia lona fia va’ai atu i lona to’alua o ola fiafia, na i lo le tulaga lea ua tula’i mai nei. Ua tonu nei i lona mafaufau, o le a tapena a la mea uma i le fa’aiuga o le vaiaso, ma o le a nonofo i tua e tausi matua o Tagiilima, ua malie fo’i po’o le a le mamao o le ala, ua sili ia te ia le ola fiafia ma le filemu o le loto na i lo lona va’ai atu i lona to’alua o fa’apea mai. Amuia Tagiilima ua ia maua se tama e loto alofa e pei o Lameko. Amuia fo’i Tagiilima ua ia maua se tama e tali i ona tiga, e malamalama lona mafaufau, e le fia va’ai atu o pologa le loto o lona to’alua. Amuia Tagiilima, ua ia maua se tama e mapu i ai i taimi o faigata ma tiga o le olaga nei.
E faia pea!


text:
SAILI SE FAIAOGA AU TA’ITO’A 7 ATUNU’U
O le aoauli ananafi na anata faia ai le faatalatalanoaina o le avanoa Faiaoga mo le au ta’ito’a 7 a le atunuu, le Talavalu, mo se tasi e avea ma faiaoga o le au fili a le atunuu i le taamilosaga ta’ito’a 7 a le Pasefika, lea ua faamoemoe e faia i Ausetalia i le masina o Aokuso o le tausaga nei.
I se faatalatalanoaga ma le Failautusi a le Iuni Lakapi a le atunuu ia Falefata Moli Lemana sa ia taua ai e faapea, e 5 tusi talosaga ua taunuu atu i le laulauafono a le Iuni, ma o le aoauli ananafi na amata faia ai le faatalatalanoaina o nei avanoa.
O nisi o manatu o loo tuu fesili ai le atunuu, pe o faasalalau i fafo le avanoa mo se faiaoga a le au taitoa 7.
“E le o faasalalauina i fafo le sailiina o se faiaoga mo le au ta’ito’a 7 a le atunuu, ae o loo saili mai lava i faiaoga o kalapu eseese i le atunuu se tasi e avea ma faiaoga atoa ai ma se faiaaoga lagolago,” o le saunoaga lea a Falefata.
O le susuga Tommy Elisara, lea o loo avea nei ma faiaoga o le kalapu lakapi a Avele Old boys sa avea ma faiaoga a le Talavalu ina ua masi’i atu la tatou au i le taamilosaga taitoa 7 a le Pasefika lea na faia i Apia ia Oketopa 2011.
O le ulua’i taamilosaga taitoa 7 lea a le Pasefika (Oceania Sevens Champion) ua masi’i atu i ai se au fili a Amerika Samoa, ma tatou mauaina ai le tulaga #6 mai au e 10 sa tausinio i lea taamilosaga.
Ua i ai le faamoemoe o le Iuni Lakapi e tatau ona oo atu i le aso Gafua o le vaiaso fou ua maea le sailiga o loo faia ae faalauiloa ai loa se tasi o le a ia mauaina lenei tulaga taua.
O le galuega o le faiaoga mo le au taitoa 7 e le o se galuega faigofie e pei ona saunoa le afioga Lilomaiava Taufusi Salesa, o se tasi sa avea ma sui o le au lakapi a le Manu Samoa mo le tele o tausaga, ae o ia foi le ulua’i faiaoga a le au taitoa 7 a Samoa na aumaia le Ipu autu o le taamilosaga taitoa 7 a Hong Kong i Samoa, ina ua manumalo le au sa faiaoga ai i le taamilosaga o le 1993.
I le tele ai o le tomai ma le silafia ua maua e Lilomaiava i lenei taaloga ma le galuega faa faiaoga, sa ia taua ai i le Samoa News e faapea, o le avea ma faiaoga e le o se galuega faigofie, ae o se galuega e manaomia le tuu atoatoa i ai o le mafaufau o se tasi ua filifilia ina ia manuia ma i’u lelei taumafaiga a lana au.
“E faamoemoe le lelei o le au i le faiaoga, o ia na te tuuina atu auala ma metotia eseese e faalagolago i ai gaioiga a le au, o ia foi na te faia fesuiaiga i tama taaalo i le taimi o loo vevesi ai le taaloga, ina ia iloa poo ai ua tatau ona alu i totonu a’o ai ua tatau ona malolo mai tua,” o le saunoaga lea a Lilomaiava.
O Lilomaiava, o Stan Toomalatai atoa ai ma Papalii Avia Tulou, o nisi ia o sui o le Iuni Lakapi a Samoa (SRU) na malaga faapitoa mai mo le faatinoina o aoaoga mo faiaoga ma laufali lea sa faataunuu i le vaiaso na tea nei, atoa ai ma le tuuina atu o ni a latou fautuaga i le tau sailiina o se au fili taitoa 7 a le atunuu.
Saunoa Lilomaiava e faapea, o le toatele lava o alii faiaoga ia o loo taitaia maia kalapu eseese i le atunuu, o nisi sa avea ma tagata taaalo muamua, ua malamalama i tulafono o le taaloga, ua iloa foi metotia ma auala e faatino ai le taaloga.
E i ai le talitonuga o Lilomaiava, o le tausaga lenei o le a sii ai le tulaga o le au a Amerika Samoa pe a fuafua atu i le maualuga lea ua i ai le faatinoina o le taaloga e tama taaalo.
“Feololo lava ni nai vaega e manaomia le fesoasoani i ai o le faiaoga i tama taaalo, e oo foi i au kalapu, e tatau ona matua tino u faiaoga e faaleleia a latou tama taaalo ma au taitasi, ina ia faafaigofie ai foi le galuega a le faiaoga mo le au fili pe afai e maea ona sailia ma faamautu mai e le Iuni,” o le saunoaga lea a Lilomaiava.
O nisi o fautuaga laiti na mafai ona momoli mai e Lilomaiava i le maea ai o uluai taaloga e saili ai se au i le amataga o le vaiaso nei, sa ia faamanino ai i tama taalo le tatau lea ona faaaoga le mafaufau i taimi uma o le taaloga, ma ia to’a foi le mafaufau o le tama taalo e faaaoga ai le polo.
O loo i ai le fuafuaga a le Iuni e tatau ona oo atu i le vaiaso fou ua mautu le filifiliga o le au fili a le atunuu, ma amata tuu faatasi loa mo ana tapenaga aua le faamoemoe e pei ona sauniuni atu i ai.


text:
Tala i ta'aloga
FA'AFOU LE KONEKARATE A LE TAMA O OSI UMENYIORA
Ua faaalia le fiafia o le au a le New York Giants lea na siamupini i le Super Bowl o le tausaga lenei, ina ua maea ona toe sainia le konekarate a le alii o Osi Umenyiora ma le latou au mo le tulaga o le vaega puipui (defensive end)
Na faamaonia mai e le pulega a le au a le Giants e faapea, ua maea ona saini le latou konekarate ma Osi, ma o se lagona fiafia i le pulega ona ua mafai ona faataunuu lea fuafuaga, atoa ai ma le latou viia o Osi i le lava o lona onosa’i, e pei ona faaalia e le alii o Jerry Resse, o le pule sili lea a le au.
E $4.7 miliona le konekarate ua maea ona sainia, ma o le 10 ai lenei o tausaga talu ona taalo Osi mo le Giants.
"Ua ou fiafia lava ina ua uma ona saini la'u konekarate, o le a matua fuli ou te koleni," o le tala lea a Osi.
E ono tausaga soso'o o avea Osi ma tama ta'alo i le Defense i le mea tau o le pu'e i tua o le laina le quarterback a le isi 'au, po'o (sack), na 'o le 2008 lea na ta'alo ai talu ai le leaga o lona tulivae.
O ia na mauaina le fa tausaga soso'o lava o maua e ia le pu'e i tua o le laina e puipui le quarterback po'o pu'e i tua atu o le laina o le (offensive line) i (sacks).
Na maua o ia e le QB a le isi 'au i le 2004 (7.0), 2005 (14.5), 2006 (6.0), 2007 (13.0), ma le 2009 (7.0), Na tutusa ma Tuck i le tausaga 2010 e ta'i (11.5) ae tutusa nei ma Lawrence Taylor i le ta'i fa tausaga o avea pea ia i le pu'e i tua o le QB a le isi 'au.
I le tausaga na te'a na o le iva ta'aloga na ta'alo ai Osi ina ua afaina lona 'aao i le latou ta'aloga ma New Orleans, na fa'atoa ta'alo lava i le ta'aloga o le playoff.
O LE TAUSAGA NEI, UA TAUA AI LE FITU MA LE MAORI, O ALL BLACKS UMA
Talu ona amata mai le au a le Maori All Blacks, o le tausaga muamua lenei ua aloaia ai le faaigoaina o le latou au o le All Black, lea e aofia ai foi ma le latou au taitoa 7, ma ua talafeagai ma le latou malaga taamilo i Europa i le masina o Setema.
Na taua i le Susuga ia Steve Tew, o le CEO a le Iuni lakapi a Niu Sila, "O se taimi muamua lea ua taua ai i le lalolagi e uiga i le latou 'au Fitu ma le 'au a Maori lea ua fa'atoa tusi i totonu o tusitusiga, e fa'ailoa ai o le All Blacks nei 'au e lua." sa toe fa'apea mai, "leaga o la e i ai fo'i le isi 'au o le All Blacks e igoa o le Junior All Blacks."
O le mea na tuai ai ona tu'u i lalo i tusitusiga pe tu'u i totonu o pepa nei 'au e lua, leaga sa le'i mafai e Niu Sila ona fa'atupeina i a latou malaga pe a o nei e ta'amilo pe (tour) fo'i i se atunu'u.
Fai mai le ali'i pule lea o le Lakapi a Niu Sila, o Steve Tew, "O lona uiga la e tatou talanoa nei i le $100 miliona i tausaga uma lava e tau taofiofi mai ai tama ta'aalo lea ua gasolo atu i isi atunu'u i le tele o tupe la e ofa mai i o latou konekarate i isi atunu'u."
"O le taimi nei ua mana'omia lava le 'au ai o nisi kamupani mai i isi atunu'u e lagolagoina le All Blacks i o latou ta'aloga, aemaise ai i atunu'u e fafo."
Na taua i le Pule o le Iuni, "I le Fitu e amata mai i Dubai se'i o'o atu lava e Las Vegas ma isi taulaga tetele o le lalolagi, e fa'alele ai le fu'a a le All Blacks i malae e siamupini mai ai, fa'atasi ai ma le 'au a Maori All Blacks."
"O le tausaga lea o le sau nei, o le a amata mai ia Oketopa se'i o'o atu ia Me o le isi tausaga, ae le i iloa i ai pe te'i ua o'o i le isi tausaga lea, ua fa'aopoopo mai nisi atunu'u, fa'atasi ai ma le Olimipeka i Rio de Janeiro i Brazil i le 2016."
Fai a ia, "E pei o le 'au lea a Maori, lea o lo'o latou fa'aaogaina le Fu'a o le All Blacks i atunu'u e ta'aalo ai, a'o lea la ua taua nei o le All Blacks fa'atasi ai ma le Fitu i ta'aloga o le lalolagi."
"O le vaivaiga lava lea ua tula'i mai, o le lava lea o tupe maua e tama ta'aalo lea ua fai ma mou malie atu i le tele o tupe e ofa mai i isi atunu'u."
Fai mai le fa'amatalaga a le ali'i pule o Lakapi a Niu Sila, "O le mea lava i titilo i ai le atunu'u, so'o se tamaititi lava e ola a'e i totonu o Niu Sila, ua lana miti lava lena, o le fia ta'alo mo le All Blacks. Le ta'aloga ua iloa ai le latou atunu'u i le lalolagi, ma o le numera tasi i le lalolagi i taimi uma e taua ai le nei mea o le lakapi."
UA MAITAUINA LE TOE SAU FO'I O LE CRUSADERS
Ua vaaia le toe malosi mai o le au a le Crusaders ae ua latalata i le faaiuga o le taamilosaga o le Super 15 e pei ona faagasolo i le taimi nei. O le taimi nei, ua lona lua le Crusaders i le faalogo o ai i le taamilosaga i ai e 51 i le 53 a le Chiefs o loo tulaga muamua.
E na o le lua taaloga muamua a le Crusaders ae manunu’a loa nisi o ana tama iloga, peitai o se taimi muamua lea faatoa toe taaalo faatasi uma ai tama lelei o le au, ma e foliga mai ua tala feagai le lelei mai o le Crusaders ae oo loa i le taimi o le pau ma nofo (playoff).
Ua vaaia ai fo'i le toe alualu i luma o lenei 'au i le taimi lava lenei i so'o se tausaga lava i le sefulu ma ona tupu ai nei o tausaga talu ona lelei mai le 'au lenei.
Talosia ia aua ne'i toe lavea mai se isi tama lauiloa o lenei 'au, aua na o le pau lea o le 'au e tumu i tama All Blacks i tausaga uma. E pei lava o le la'asaga lea e faia e le to'atele o tama lakapi.
Ae e sao i totonu o le 'au a le Crusaders ia faigofie fo'i ona e ofi atu i totonu o le All Blacks.
Fa'aliliuina e Toleafoa Haserota Auva'a


text:
Tala o Fa'amasinoga
IOE SA IA GAOIA LE $1,000 MAI LANA KAMUPANI
O le alii lea na tuuaia e le malo i lona suia fuainumera sa aumai i lana siaki mulimuli mai le kamupani sa galue ai, ua ia ta'utino i le faamasinoga, e faamaonia sa ia faia lea gaioiga, ma ia gaoia ai le tupe e $1,000 mai lea kamupani.
O le alii o Mamoe Vaoga na uluai tuuaia e le malo i moliaga mamafa e aofia ai le gaoi, faia o faamaumauga sese, faapea ai ma lona sainia faamalosia o le saini a se isi tagata, ae i lalo o se maliliega sa ia sainia ma le malo ma talia e le faamasinoga, sa ia tali ioe ai i moliaga mamafa e lua o le gaoi ma le faia o faamaumauga sese, ae solofua le isi moliaga mamafa o lona sainia faamalosi o le igoa o le isi tagata.
I le tali ioe ai o Vaoga i moliaga ia e lua sa ia tautino ai i le faamasinoga e faapea, i le masina o Novema 2011, na maua mai ai lana siaki mulimuli mai le kamupani a le Atlas Construction lea sa galue ai i le aofai e $151.74, peitai sa ia faaopoopo le numera tasi ma le koma i le siaki ina ia maua ai le aofa'i e $1,151.75, faatasi ai ma lona toe faaopoopo o faaupuga ina ia faailoa ai le aofaiga e 'tasi le afe tala', ma alu ai loa ua tala lana siaki i le faletupe o le ANZ Bank.
Na tautino Vaoga, o lona faia o lea gaioiga ua ia gaoia ai le tupe e $1,000 mai lana kamupani sa galue muamua ai.
Ua manatu loia o le a faatali ni a laua faafinauga mo se faasalaga o Vaoga, sei maea on a tapena e le ofisa faanofovaavaaia sa latou ripoti, peitai ua malamalama le ua molia, tusa lava pe finau loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia iloa foi, e le mafai ona toe suia lana tali ioe ua tuuina atu i le faamasinoga, pe afai e tuuina mai lana faasalaga ae le tau ai lona mana'o.
O loo taofia pea Vaoga i le toese i Tafuna e faatali ai le aso 19 Iulai lea ua faatulaga e lau ai lana faasalaga, ina ua le mafai ona ia totogi le tupe e $1,000 sa faatulaga e tatala ai o ia i tua.
FALEPUIPUI VILI ONEY MO LE 12 MASINA
O le alii talavou lea na maua i ai e leoleo ni mariuana ina ua osofaia lona fale i le masina o Mati o le tausaga nei, ua faasala i le toese mo le umi e 12 masina, o se tasi lea o tuutuuga o lana faanofovaavaaia e 5 tausaga ua tuuina atu i ai e le Faamasinoga Maualuga.
O Vili Oney na ulua'i tu'uaia e le malo i le moliaga mamafa o lona umia faasolitulafono lea o mariuana, peitai i lalo o le maliliega lea sa ia sainia ma le malo ma talia e le faamasinoga, na ta'usalaina ai o ia i le moliaga mamafa feololo ane ai o le umia faasolitulafono lea o mariuana.
A'o lei tuina atu le faasalaga a le faamasinoga mo Oney i le vaiaso na te'a nei, na talosaga lana loia fautua o Sharron Rancourt i le faamasinoga, ina ia faamalumalu le tuuina atu o sana faasalaga mo Oney mo le 6 masina, ae se'i tulimata'i e le faamasinoga pe i ai se suiga i le olaga o lenei alii, peitai ina ua tuuina mai le faaiuga, sa faaauau pea ona faasala e le faamasinoga Oney i le falepuipui.
Na finau lana loia, o Oney o se alii e tele sona lumanai lelei i le aoga, e atamai toe sogasoga i le aoga, peitai o le filifiliga sese sa ia faia ua mafua ai ona a'afia o ia i lenei solitulafono matuia.
Na faatoese le ua molia i le faamasinoga e tusa ai o lana solitulafono, ma ia talosagaina ai le isi avanoa se tasi mo ia. Sa ia faatoese foi i ona matua ona o le solitulafono ua ta'uleagaina ai le igoa o le aiga.
Na taua e le loia a le malo Cabel Poag, afai e talia e le faamasinoga le talosaga a le itu tetee ina faamalumalu se faasalaga seia maea le 6 masina, o le a leai se faafinauga a le malo.
Saunoa le alii faamasino ia Lyle L. Richmond, o Oney o se alii atamai ma lelei i le aoga, sa lelei foi togi sa ia maua i le aoga, peitai ina ua faauu o ia mai le aoga maualuga, sa vaaia ai loa le ese o le ala na ui ai o ia, ma i'u ai ina ia faatauina atu mariuana ona o le sese o tagata sa ia faauo atu i ai.
E 5 tausaga na manatu le faamasinoga e faasala ai Oney, peitai ua faamalumalu le tuliina o lea faasalaga, ae ua faanofovaavaaia ai o ia i lalo o poloaiga mai le faamasinoga, ma o nisi o ia poloaiga e aofia ai lona tuliina o masina e 12 i le toese, afai foi e talia o ia i le Kolisi Tuufaatasi i le toe a'e ai o aoga, o le a tatala o ia i tua e alu e aoga mai le 8 i le taeao e oo atu i le 4 i le afiafi, mai le aso Gafua e oo atu i le aso Faraile.
E $3,000 le salatupe ua poloaina o ia na te totogiina, ae afai e vave totogi le tupe lea, o le a na o le 6 masina e loka ai o ia i le falepuipui.
O isi poloaiga e aofia ai le faasa lea ona ia toe tagofia le ava malosi, faasa ona toe pipii i tagata o loo latou inuina le pia pe tagofia fualaau faasaina, o le a faia foi ni suega i lona tino ina ia iloa ai na te le o toe tagofia le ava malosi poo fualaau faasaina.
TETE'E LAMAFA MOLIAGA FAASAGA IA TE IA
O le alii lea na ia sasaina foliga o se tamaitai i se atigi fagupia e mafua mai i se losalio, ua ia teena le moliaga faasaga ia te ia ina ua tulai i luma o le faamasinoga maualuga i le vaiaso na te'a nei.
I le teena ai e Mareko Malaefono Lemafa o le moliaga o le faaoolima i le tulaga lua, ua faatulaga ai loa lana uluai iloiloga i le aso 30 Iulai.
I faamaumauga a le faamasinoga o loo taua ai e faapea, o le faalavelave na tulai mai ina ua fai atu le tamaitai na aafia ia Lemafa e avatu lana losalio, peitai na avea ma itu na ita ai le ua molia, ma ia tago ai loa i le fagupia ua sasa ai foliga o le tamaitai na aafia ma manu'a ai.
Na togafitia le tamaitai na aafia i le falema'i ma toe te'a ai i tua.
E $5,000 le tupe ua faatulaga e le faamasinoga e totogi ona faatoa mafai lea ona tatala Lemafa i tua mai le toese.


text:
SIAMUPINI TAMA O LE MUA’AU MA TEINE O LE MANU’ULA I LE LIKI KIRIKITI O LE FU’A 2012
FO’I TAMA O LE MUA’AU MA LE IPU O LENEI TAUSAGA
Ua siamupini nei le 'au o Tama o le Mua'au i le liki kirikiti o le Fu'a i le tausaga nei 2012, le 'au kirikiti e le'i i ai se faiaina i lenei ta'amilosaga atoa, le lupe lea na seu silasila a e tu'i atu le tapuaiga e le afioaga o Faleniu, lele la ua tau ai lupe o Lefao, ma ua sili mea nei le seuga ina mae'a le ta'amilosaga o le 2012.
Le Afioaga le Sa'o o Magalei ma le Matua ia Mua'sau, Afio mai Aiono ma Solatoa o tei o Magalei, Afio ai le Falefia o Taupolo, Afio mai le tama o Aitulagi, Susu mai Taumafaalofi, Susu mai le ma'opu o Tuia'ana, Alala mai i laua na totoe, Maliu mai le fetalaiga ia Si'uolefanuafiga.
Lele ua sa'asa'a ai nei Taigafouga, Toomanu, Manu oso fusi, Fuata tautu, Taigafouga ae sa alo atu o Tuia'ana ma lona aumaga i fa'agatama o le kirikiti.
E le vavaea le fala o'oto i Feagaiga a le Atua i so'o Fata fai taulaga i totonu i le Afioaga, lea sa outou tapua'i ma tu'i atu le mulipapaga a'o alo le Afioga i le Matua ia Muasau, ma le 'au kirikiti i fa'agatama o le atunu'u, ia o lea la ua a'e malo le latou faiva, ua siamupini i lenei tausaga 2012.
Fa'amalo fo'i ia outou sa le mafai ona aua'i atu i Vaovai i Fagaalu i tagata ua matutua, ma le 'au vaega ua maua i tino gasegase, po'o e e taua, 'O upega le talifau' fa'amalo le tapua'i, a lele ua fo'i mai i fanua a outou alo sa outou tu'u atu e fai le taua.
Ua fa'amalo atu i le ta'alo fa'atamali'i, sa outou le fa'alogologo tiga, ae fai lava le mea sa finagalo tasi i ai o le fa'atino lea o outou ta'aloga se'i tau lava i le fa'aiuga, lele la ua outou sapi i ma'amalie ina ua outou siamupini ma le Fu'a o le tausaga lenei.
Tae tae fatu manava laia o le mea na outou fai atu nei, ia e fai fo'i ma fa'ata'ita'iga lelei mo fanau lalovaoa i le Afioaga, ia manaia le Fu'a ma manuia le outou Siamupini.
MANUMALO LE MANU’ULA I TA’ALOGA A TAMA’ITA’I
E ui lava e na o le tolu ta'aloga a nai teine, ae ua fa'amanuia nei le 'au mai le Afioaga o Vatia, i le latou 'au tamaita'i o le Manu'ula i lene tausaga i le liki o le Fu'a 2012.
Le Afioga e Susu mai le Tamaita'i o le Ao, Susu mai Tagoilelagi, Susu mai Nofoafanua, O i laua o le tao veloaluga, Susu mai Usoali'i, Mamalu mai oulua Tama Matua, ma upu ia te oulou le Saofaiga ma le Lautinalaulelei.
Ua sivasiva ai nei Toleafoa ma le 'aumaga ina ua a'e mai le tamaita'i o Sinaita'aga ma lona au-a-luma o le Siamupini o le Fu'a 2012.
E ui lava ina na'o le tolu ta'aloga o le 'au e tasi, sa tatau lava na lua ni a outou ta'amilosaga e talamasenia ai le outou galagala i le fia ta'aalo, ae paga lea, e pule a le faimea i lona uto, pe sasa'a mai pe tu'u ai pea.
Na'o fa 'au kirikiti a tamaita'i na auai i le liki, o le Pisisami mai i Vaitogi, Aeto mai Pago Pago, ma le Alo-i-afi mai i Masefau ua pau na o 'au na i ai i lenei tausaga i le tatou liki.
Fa'amalo uma i 'au a tamaita'i i lenei tausaga, fa'amanuia atu le Atua ia outou faiva i lenei tausaga atoa, ma ia manuia le sisiga Fu'a 2012.


text:
AUALA E TAUSI LELEI AI FANAU LAITI
E 6 auala ua faailoa mai e tatau ona tausia ai le soifua maloloina o fanau laiti, ina ia soifua maloloina ma aua ne’i tino puputa i latou.
I le mau na o’o mai ma sui iloga o le National Head Start Program ina ia matatuina ma mulimulita’ia e le tatou fo’i Polokalama o A’oa’oga Amata a le Fanauiti, ia manuia ma toe talia le latou talosaga mo lona fa’atupega.
O le ala muamua na fa’ailo, ia tausia lelei le “Soifua Maloloina ‘Aua le so’ona puputa!”
O lea itu, ua matauina e amata mai lava i le taimi o pepe ai fanau, o lo’o matua mamafa na’ua pepe Samoa. Peita’i, e i ai le isi faiga e mafai ona fesuia’i ai latou tausami pe a amata ona savavali ma fa’asolo i le 3 tausaga, e mautinoa ai, ua fa’asolo lea tino lelei ina tupu u’umi ai i latou ae le toe puputa vale.
O lea a’oa’oga fa’apitoa, ua tu’ua lea i le itu o le Matagaluega o le Soifua Maloloina, latou te tau’avea, e so’otau ‘au i ai ma le DHSS i a latou tautua mo le fanauiti, e ala i le Polokalama a le WIC. O i’ina e fa’atautaia ai talavai mo fanau, ona fa’ato’a pasia lea e maua latou WIC, o i’ina e fa’aaoga tatau ina ia fautuaina lelei ai tina ma sui o latou aiga o omai ma le fanau e faia siakiga, ina ia fa’aititia le so’ona fagaina o fanau.
O le mau lona lua, o le “fa’atulaga tutusa lea o ala e a’oa’oina ai le fanau” mai lona laititi mai!
O lea itu, ua tu’uina lea i nofoaga o tausia fa’apitoa ai fanau, Day Care Centers ma i latou o lo’o tausia ai fanau i na nofoaga, Care Providers! O le isi vaega o tagata nei, o matua lava o le fanau, ma ua tatau ai ona vave feso’ota’i matua o lo’o latou tausia lava latou fanau, ma ala ua a’oa’oina ai fanau i totonu o nofoaga nei, ia mautinoa ua sauni lau tama e alu i le ECE pe a tolu ona tausaga.
O le mau lona tolu, o le fa’amalosiga lea, o le tutusa lelei o fa’atino o le Polokalama fa’ataoto mo le a’otauina o fanauiti i totonu o vaipanoa uma o le atunu’u, ia mautinoa o usia’ita uma nei a’oa’oga fa’ataoto.
O le lona fa, o le toe fa’aolaola lelei mai lea o tu ma agaifanua a Samoa e a’ota’u ai fanauiti, ia le motusia lo latou so’otaga ma o latou tama ma tina matutua, fa’apea ma o latou aiga, ae maise lava i le itu o galuega alofilima ma pesega ma siva. O le so’otaga lea e le tatau lava ona fa’anenefu i le fanau, aua o le lumana’i lea o lona olaga, ia iloa ona tau’avea lana aganu’u ma lana gagana ia tautala ai.
O le lona lima, ia mataituina le tulaga o tautua lea e fa’ao’o mai mo le fanuaiti, o lo’o ‘au’au i mea e fa’aleleia atili ai lo latou Soifua Maloloina lelei. O le a lava mea o fa’ao’o ane e fa’atino ai tautua mo fanauiti a le atunu’u, ia mua’i sailia lelei, pe o alagatatau ma aiaiga tau le soifua maloloina.
Ma le mau lona ono, o le galuega sili lea ona faigofie uma ai nei mea uma, “Pe afai e aofia Matua i so’o se tautua e fia fa’ao’o mo le fanauiti!” Ia iloa lelei e matua lea polokalama, ia iloa le aoga mo lana fanau, ma ia manino ia te ia, lana vaega e fa’atino ia mautinoa ai le aoga mo lona alo o lea fo’i taumafaiga.


text:
Tala o Faamasinoga
DANNY MASE
O le aso 26 Ianuari 2012 ua faatulaga e fofogaina ai le fa’asalaga a le Faamasinoga Maualuga, fa’asaga ia Danny Mase, lea ua ta’usala i le moliaga o le fa’ao’olima i le tulaga lua, o se solitulafono e mafai ona loka ai seisi i le lima tausaga, po o se salatupe e $5,000 po o fa’asalaga e lua.
Na molia Mase i le tulafono ina ua na togia se ta’avale i se fagu pia ma manu’a ai foliga o se ‘alu’alutoto e lua tausaga.
I se vaega o le maliliega ua sainia e Mase ma le malo, ua ta’utino ai Mase i lona faia o gaioiga e pei ona molia ai o ia.
Sa ta’utino Mase i luma o le fa’amasinoga, e na te le’i faia lenei tulaga ma se fa’amoemoega e manu’a ai se tasi.
Ua malilie loia a itu e lua o le a faatali le tuuina atu o ni a laua faafinauga mo se faasalaga e ono tuuina atu mo Mase, se’i maea ona laua faitauina se ripoti mai le Ofisa Faanofovaavaaia e uiga i lenei mataupu, peitai ua malamalama Mase ma iloa, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena ia fautuaga.
Ina ua talia e le faamasinoga le maliliega a Mase ma le malo, na talosaga ai loa le malo ina ia solofua isi moliaga uma o loo totoe ai faasaga i le ua molia, lea foi na talia e le faamasinoga.
ASOTASI MAIAVA
O le alii talavou e 20 tausaga lea na to’atolu i ai alii na osofaia le faleoloa o Mu i Ottoville, ua ia ta’utino i luma o le Fa’amasinoga Maualuga i le vaiaso na te’a nei, e fa’amaonia lona fesoasoani i isi tagata i le solia o le tulafono o le faomea faamalosi, ina ua latou ulufale ma ni alii se toalua e laiti i lalo o le tulafono i totonu o le faleoloa, ma latou gaoia ni oloa sa i totonu.
O le alii o Asotasi Maiava na uluai tu’ua’ia e le malo i moli’aga mamafa e aofia ai le faomea i le tulaga muamua, taupulepule e fa’atino le solitulafono o le faomea, atoa ai ma le faaaoga faasolitulafono o se a’upega.
Ae i lalo o le maliliega sa ia sainia ma le malo, lea foi na talia e le faamasinoga i le vaiaso na tea nei, ua tausalaina ai o ia i le moliaga o le taupulepule ma nisi e faatino le solitulafono o le talepe fale, ae solofua ai e le faamasinoga isi moliaga o loo totoe ai.
I le tali ioe ai o Maiava i le solitulafono e pei ona tausalaina ai o ia sa ia taua ai e faapea, sa latou taupulepule ma ni alii laiti se toalua, e 14 tausaga ma le 17 tausaga le matutua, ina ia latou osofaia le faleoloa o Mu i Ottoville, i le taimi sa faia ai sa latou inugapia.
Na fa’amaonia e Maiava lona avatua o se fana pepelo ma latou ulufale fa’amalosi ai i totonu o le faleoloa, ma latou ave faamalosi ai ni oloa e pei o pepe faitelefoni, pepa sikaleti, ma se vaega tupe laititi mai totonu o le faleoloa.
Ua malamalama Maiava i vaega uma o le latou maliliega ma le malo lea ua talia e le faamasinoga, e aofia ai le pule o le faamasinoga pe talia ni fautuaga o le a tuuina atu e loia mo se faasalaga mo ia.
Ua ia malamalama foi, e le mafai ona toe suia lana tali ioe ua tuuina atu pe afai e tuuina mai se faasalaga a le faamasinoga ae le tusa ai ma lona manao.
O lo o taofia pea i le toese le alii o Maiava e faatali ai le aso 26 Ianuari 2012 lea ua faamoemoe e lau ai lona faasalaga.
SOPI SENIO
Na te’ena e Sopi Senio tu’uaiga o le fa’ao’olima i le tulaga muamua ma le fa’atupu vevesi i nofoaga faitele, ina ua tulai i luma o le Faamasinoga Maualuga i le vaiaso na tea nei. I lona te’ena ai o tuuaiga a le malo, ua faatulaga ai loa e le faamasinoga lana uluai iloiloga e faia lea i le aso 23 Ianuari 2012.
O le moliaga mamafa o lo o tu’ua’ia ai Senio, na afua mai i se fa’alavelave na tulai mai i le amataga o le masina nei i Leone, ina ua ia so’aina se isi alii i lana taavale, e mafua mai i se feeseeseaiga tau i fanua.
Ua tatala i tua Senio mai i le falepuipui, i lalo o ni poloa’iga mai i le fa’amasinoga, ina ua mae’a ona ia totogia le $25,000 e pei ona sa fa’atulaga e le fa’amasinoga.
PIO FAGAAUTAU
O le alii talavou lea o lo o tu’uaia i lona ulufale faamalosi lea i totonu o le fale a se tasi o lona au aiga i Amaluia, ma ia gaoia ai ni meaaoga mai totonu o le fale, ua faatulaga e le faamasinoga maualuga le aso 13 Ianuari 2012 e faia ai le ulua’i iloiloga o lana mataupu.
Na te’ena e le alii o Pio Fagaautau moliaga o le talepe fale i le tulaga muamua ma le gaoi ina ua tulai i luma o le faamasinoga maualuga i le aso Faraile na tea nei, ma o lana loia o Leslie Cardin na faaleoina lana tali tetee faasaga i tuuaiga a le malo.
I fa’amaumauga a le fa’amasinoga o lo o taua ai, pe tusa o le itula e 5:00 i le vaveao o le aso 8 Tesema, o lo o tu’ua’ia ai e le malo na ulufale faamalosi ai Fagaautau i totonu o le fale o se tasi o lona auaiga i Amaluia, ma ia gaoia ai se telefoni, seevae atoa ai ma se tinoitupe.
O lo o taofia pea i le toese i Tafuna le ua molia ina ua le mafai ona ia totogia le $15,000 lea ua faatulaga e tatala ai o ia i tua.


text:
E galue le Agaga Paia i se lotogatasi atoatoa ma le Tama Faalelagi ma Iesu Keriso, i le faataunuuina o matafaioi taua ma tiutetauave tulaga ese.
I le 1994, sa valaaulia ai e Peresitene Howard W. Hunter tagata uma o le Ekalesia ina ia “faatuina le malumalu … e fai ma faatusa sili o lo [tatou] avea ai ma tagata o le ekalesia.”1 Mulimuli ane i lena lava tausaga, sa faamaeaina ai le fausiaina o le Malumalu o Bountiful Iuta. E pei lava o le toatele, sa ma naunau foi e ave lo ma aiga talavou i le taimi o maimoaga a o lumanai le faapaiaga. Sa ma galulue ma le filiga e saunia le ma fanau ina ia ulu atu i le malumalu, ma tatalo faatauanau ina ia latou maua se aafiaga faaleagaga ina ia mafai ona avea le malumalu ma se vaega taua e taulai i ai o latou olaga.
A o matou savavali ma le migao i totonu o le malumalu, sa ou iloaina lo’u faamemelo i mamanu ofoofogia o le fausaga, le matagofie o galuega teuteu faaiu, le malamalama o loo susulu mai i faamalama tetele, atoa ai ma le tele o atavali musuia. O vaaiga uma o lenei maota paia sa matua ofoofogia moni lava.
A o matou ulu atu i le potu selesitila, sa faafuasei ona ou iloaina o loo piipii mai i lo’u vae le ma atalii uii e ono tausaga o Ben. Sa vaaia lona popole—atonu ua fai si ona atuatuvale.
“O le a le mea ua tupu, Atalii?” Sa ou musumusu atu ai.
“Tama,” sa ia tali mai, “O le a le mea o loo tupu iinei? Ou te lei lagonaina muamua lava se lagona faapenei.”
I le iloaina ai atonu o le taimi muamua lea ua lagonaina ai e lo’u atalii talavou le uunaiga a le Agaga Paia i se ala mamana, sa ou tootuli ifo ai i le fola i ona talaane. A o feoai solo isi tagata asiasi i o ma talaane, sa ma faaaluina ma Ben ni nai minute, i autafa o le isi, e aoao faatasi ai e uiga i le Agaga Paia. Sa ou maofa i le faigofie ona mafai ona ma talanoaina ona lagona paia. A o ma talanoa, sa oo ina manino mai le mea sa aupito sili ona musuia ai Ben, e le o mea sa ia vaaia ae o mea sa ia lagonaina—e le o le matagofie faaletino na siomia ai matou ae o le leo filemu, ma le itiiti o le Agaga o le Atua na i ai i totonu o lona loto. Sa ou faasoa atu ia te ia le mea sa ou aoaoina mai i ou lava aafiaga, e oo lava i lona maofa faatamaitiiti ua fagua ai lava au i se lagona loloto fou o le agaga faafetai mo lenei meaalofa le mafaamatalaina mai le Atua—le meaalofa o le Agaga Paia.2
O Ai le Agaga Paia?
O le Agaga Paia o le tagata lona tolu o le Aiga Atua, ma, e pei foi o le Atua le Tama ma Iesu Keriso, Na te silafiaina o tatou mafaufauga ma faamoemoega o o tatou loto.3 E alofa le Agaga Paia ia i tatou ma manao ia tatou fiafia. Talu ai Na te silafiaina luitau o le a tatou fetaiai, e mafai ona Ia taialaina i tatou ma aoao i tatou uma i mea e tatau ona tatou faia e toe foi atu ai ma toe mau faatasi ma lo tatou Tama Faalelagi.4
E le pei la o le Tama Faalelagi ma Iesu Keriso, o ē e i ai ni tino faamamaluina o aano ma ivi, o le Agaga Paia o se peresona o agaga e fesootai mai i o tatou agaga e ala i lagona ma uunaiga.5 Talu ai ua na o se agaga, ua ia te Ia le tiutetauave tupito o le avea ai ma se meafaigaluega e auala mai ai le mauaina o faaaliga patino. I tusitusiga paia, e tele lava ina faasino atu i le Agaga Sa, o le Agaga Paia, le Agaga o le Alii, le Agaga Paia o Folafolaga, pe na o le Agaga foi.6
O Le A Le Misiona a le Agaga Paia?
E galue le Agaga Paia i se lotogatasi atoatoa ma le Tama Faalelagi ma Iesu Keriso, i le faataunuuina o matafaioi taua ma tiutetauave tulaga ese. O le faamoemoega autu lava o le Agaga Paia o le molimau mai lea i le Atua le Tama ma Lona Alo, o Iesu Keriso,7 ma aoao mai ia i tatou le moni o mea uma.8 O se molimau mautinoa mai le Agaga Paia e moliooina se talitonuga sili atu nai lo se molimau mai soo se isi lava puna. Sa aoao mai Peresitene Iosefa Filitia Samita e faapea “o le fetalai atu o le Agaga o le Atua i le agaga o le tagata e i ai le mana e fesootai atu ai le upumoni i se aafiaga sili atu ma le malamalama nai lo le upumoni e mafai ona fesootai mai e se fesootaiga faaletagata e oo lava i tagata faalelagi.”9
Ua iloa foi le Agaga Paia o Lē Faamafanafana.10 I taimi o faafitauli po o le faanoanoa pe na ona tau ina manaomia ina ia iloa ai o loo latalata mai le Atua, e mafai e le Agaga Paia ona siitia o tatou agaga, aumai ia i tatou le faamoemoe, ma aoao mai ia i tatou “mea filemu o le malo,”11 ma fesoasoani ia i tatou ia lagonaina “le manuia … mai le Atua, o loo silisili lava i mea uma e manatu i ai.”12
I ni nai tausaga talu ai a o faapotopoto lo matou aiga lautele mo se aiga i le afiafi o se aso malolo, sa amata ona taaalo lo’u tama ma le toatele o fanau a lana fanau. Sa faafuasei ma e aunoa ma se lapataiga, sa pa’u i lalo o ia ma vave ona maliu ai. O lenei mea na tupu e lei faamoemoeina semanu e lofituina, aemaise lava mo fanau a lana fanau, e fai mai ni fesili e faigata ona taliina. Peitai, a o matou faapotopotoina a matou fanau, a o matou tatalo ma faitau upu a perofeta o le Tusi a Mamona e uiga i le faamoemoega o le olaga, sa faamafanafanaina patino i matou taitoatasi e le Agaga Paia. I ni auala e faigata e upu ona faamatalaina, sa oo mai ai ni tali manino na matou sailia i o matou loto. Sa matou lagonaina se filemu i lena aso lea sa le mafai ona oo i ai lo matou malamalama, ae o le molimau mai le Agaga Paia sa mautinoa, le mafaafitia, ma moni.
O le Agaga Paia o se faiaoga ma se talifaaaliga.13 Pe a tatou suesue, mafaufau loloto, ma tatalo e uiga i upumoni o le talalelei, e faamalamalamaina o tatou mafaufau e le Agaga Paia ma faatelevaveina lo tatou malamalama.14 Na te faia upumoni ina ia tusia tumau i o tatou agaga ma mafai ai ona faia se suiga tele ia tupu i o tatou loto. Pe a tatou faasoa atu nei upumoni i o tatou aiga, i uso a tagata o le Ekalesia, ma a tatou uo ma tuaoi i o tatou nuu, o le a avea foi le Agaga Paia ma o latou faiaoga, aua Na te moliooina le savali o le talalelei “i loto o le fanauga a tagata.”15
E musuia e le Agaga Paia i tatou ia aapa atu i isi i auaunaga. Mo au lava ia, o faataitaiga aupito sili ona manatuaina o le usitaia o uunaiga a le Agaga Paia i auaunaga i isi e sau mai le soifuaga ma galuega a Peresitene Thomas S. Monson, lea na saunoa mai: “I le faatinoina ai o o tatou tiutetauave, ua ou aoao ai e faapea pe a tatou faalogo i se uunaiga filemu ma faatino e aunoa ma le faatuai, o le a taialaina i tatou e lo tatou Tama Faalelagi i o tatou laasaga ma faamanuia o tatou olaga faapea ai ma olaga o isi. Ou te le iloa lava se isi aafiaga e sili atu ona suamalie po o se lagona e sili atu ona taua nai lo le faalogo i se uunaiga ma iloa ai ua taliina e le Alii se tatalo a se isi tagata e auala atu ia te oe.”16
Ou te faasoa atu se aafiaga faagauloto se tasi. A o avea Peresitene Monson ma se epikopo, na ia iloaina o loo i ai se tagata o lana uarota, o Mary Watson, i le falemai. A o ia malaga atu e asiasi ia te ia, sa ia iloa ai o loo taofia o ia i se potu tele faatasi ma isi gasegase. Ina ua ia latalata atu ia Sister Watson, sa ia matauina le gasegase i se moega tuaoi, na vave ufiufiina lona ulu.
Ina ua maea le asiasiga a Peresitene Monson ia Sister Watson ma tuu atu ia te ia se faamanuiaga faaleperisitua, sa ia faatalofa atu ia te ia, faatofa, ma saunia e tuua le falemai. Ona tupu lea o se mea faigofie ae ofoofogia. Ou te sii maia le manatuaina e Peresitene Monson lava ia o lenei aafiaga:
“Sa le mafai ona ou tuua lona itu. Sa peiseai [na] tuu se aao le mavaaia i luga o lo’u tauau, ma sa ou lagonaina i totonu o lo’u agaga o loo o’u faalogo i upu nei: ‘Alu atu i le moega o sosoo ai lea na ufiufi ai e le tamaitai talavou ona foliga ina ua e savali mai i totonu.’ Sa faapena ona ou faia. …
“Sa ou faalatalata atu i le pito o le moega o le gasegase lea, ma pa’i lemu atu i lona tauau ma toso ese ma le faaeteete le ieafu lea sa ufiufi ai ona foliga. Sa ou te’i! O ia foi o se tagata o la’u uarota. Ou te lei iloaina o loo faataotolia foi o ia i le falemai. O lona igoa o Kathleen McKee. Ina ua ma fevaaiai, sa ia fai mai a o tagi o ia, ‘Oi, Epikopo, ina ua e ulufale mai i lena faitotoa, sa ou lagonaina ua e sau e vaai au ma faamanuia au o se tali lea i a’u tatalo. Sa ou fiafia lava i lo’u loto e mafaufau o le a e iloaina o loo ou iinei, ae ina ua e alu i le isi moega, sa ou faanoanoa, ma ou iloa ai e te lei sau e vaai au.’
“Sa ou fai atu ia [Sister] McKee: ‘E le afaina lo’u le iloaina o loo e i ai iinei. Peitai, e taua le silafiaina e lo tatou Tama Faalelagi ma sa e tatalo leleoa mo se faamanuiaga faaleperisitua. O Ia sa uunaia au ou te faalavelave mai i ou taimi paganoa na o oe.”17
E Faapefea ona Fetalai mai le Agaga Paia ia i Tatou?
E tofu uma i tatou ma ni aafiaga ma le Agaga Paia, e ui atonu e le o taimi uma tatou te iloaina ai. Pe a oo mai ia mafaufauga musuia i o tatou mafaufau, tatou te iloaina e moni na mea e ala i lagona faaleagaga e ulu mai i o tatou loto. Sa aoao mai Peresitene Boyd K. Packer: “E fetalai mai le Agaga Paia i se leo e te lagonaina e sili atu nai lo lou faalogoina. … Pe a tatou talanoa e uiga i le “faalogo” i musumusuga a le Agaga, o le tele o taimi e faamatala ai e se tasi se uunaiga faaleagaga i le faapea mai, ‘sa ou maua se lagona … ’.”18 E auala mai i nei lagona paia mai le Agaga Paia tatou te iloaina ai le mea o loo finagalo le Atua tatou te faia, mo lenei mea, e pei ona ta’ua i tusitusiga paia, “o le agaga o faaaliga.”19
O Le A Le Uiga o le Mauaina o le Meaalofa o le Agaga Paia?
I le aoaoina ai o lo ma atalii e ono tausaga o Ben, sa ou manatu e taua le iloa o le eseesega i le va o le mea sa ia lagonaina, o le uunaiga a le Agaga Paia lea, ma le meaalofa o le Agaga Paia, lea o le a ia mauaina pe a uma le papatisoga. A o lei faia le papatisoga, e mafai e tagata faamaoni uma o loo sailia le upumoni ona lagonaina le uunaiga a le Agaga Paia mai lea taimi i lea taimi. Peitai, o le avanoa e maua ai le mafutaga faifai pea a le Agaga Paia ma le atoaga o faamanuiaga uma e faatatau i ai ua na o tagata agavaa, ua papatisoina e mauaina o e e taliaina le meaalofa o le Agaga Paia e ala i le faaee atu o lima e auala atu ia i latou o loo umiaina le pule o le perisitua a le Atua.
E auala mai i le meaalofa o le Agaga Paia, tatou te maua ai se malosi faaopoopoina ma ni meaalofa faaleagaga, faateleina ai faaaliga ma le puipuiga, taiala ma le taitaiga tumau, ma faamanuiaga folafolaina o le faapaiaina ma le faaeaga i le malo selesitila. O nei faamanuiaga uma ua tuuina mai o se taunuuga o lo tatou manao faaletagata ia mauaina ia meaalofa ma o mai a o tatou faalaugatasia o tatou olaga ma le finagalo o le Atua ma saili atu i Lana taitaiga tumau.
A o ou toe mafaufau i tua i lo’u aafiaga ma Ben i le Malumalu o Bountiful, e tele ni ou lagona ma ni uunaiga mālū. O se tasi manatuaga manino e faapea a o ou taulai atu i le mamalu o mea sa mafai ona ou vaaia, sa iloaina foi e se tamaitiiti laitiiti i ou tafatafa le mamana o lagona i lona loto. Faatasi ai ma se faamanatu mālū, sa valaaulia ai au e le gata ou te tu ma tootuli ifo i lalo ae ia faalogo foi i le valaau a le Faaola ia o mai e pei o se tamaitiiti laitiiti—lotomaualalo, agamalu, ma saunia e faalogo i le leo filemu ma le itiiti o Lona Agaga.
Ou te molimau atu i le moni ma le ola o le misiona paia a le Agaga Paia ma e ala mai i le mana o le Agaga Paia tatou te iloa ai le moni o mea uma. Ou te molimau atu o le meaalofa o le Agaga Paia o se meaalofa taua ma le le mafaamatalaina a le Tama Faalelagi i tagata uma o le a o mai i Lona Alo, ma papatisoina i Lona suafa, ma maua le Agaga Paia e ala i le faamauga i Lana Ekalesia. O nei upumoni ou te molimau patino atu ai i le suafa o Iesu Keriso, amene.
Faaali Mau Faasino
-
1. Howard W. Hunter, i le Jay M. Todd, “President Howard W. Hunter: Fourteenth President of the Church,” Ensign, July 1994, 5; tagai foi Howard W. Hunter, “The Great Symbol of Our Membership,” Tambuli, Nov. 1994, 3.
-
2. Tagai Mataupu Faavae ma Feagaiga 121:26.
-
3. Tagai Alema 12:7; 18:16–18; Mataupu Faavae ma Feagaiga 6:15–16.
-
4. Tagai 2 Nifae 32:5.
-
5. Tagai Mataupu Faavae ma Feagaiga 130:22.
-
6. Tagai Luka 4:1, 18; 11:13; Ioane 1:33; Efeso 1:13; Mataupu Faavae ma Feagaiga 88:3.
-
7. Tagai 2 Nefae 31:18; 3 Nifae 28:11; Mataupu Faavae ma Feagaiga 20:27.
-
8. Tagai Moronae 10:5.
-
9. Joseph Fielding Smith, Doctrines of Salvation, comp. Bruce R. McConkie, 3 vols. (1954–56), 1:47–48.
-
10. Tagai Ioane 14:26; Mataupu Faavae ma Feagaiga 35:19.
-
-
12. Filipi 4:7.
-
13. Tagai Luka 12:12; 1 Korinito 2:13; Mataupu Faavae ma Feagaiga 50:13–22; Aoaoga a Peresitene o le Ekalesia: Iosefa Samita (2007), 132–33.
-
14. Tagai Mataupu Faavae ma Feagaiga 11:13.
-
15. 2 Nifae 33:1.
-
16. Thomas S. Monson, “Faalologo Ia, Ina Malu Ia,” Liahona, Nov. 2002, 55.
-
17. Tagai Thomas S. Monson, “Christ at Bethesda’s Pool,” Ensign, Nov. 1996, 18–19.
-
18. Boyd K. Packer, “O Faaaliga mo le Tagata Lava Ia, o le Meaalofa, o le Tofotofoga ma le Folafolaga,” Liahona, Iuni 1997, 10.
-
19. Mataupu Faavae ma Feagaiga 8:3; tagai foi fuaiupu 2.


text:
Ua na o Iesu ea le ala i le Lagi?
Fesili: Ua na o Iesu ea le ala i le Lagi?
Tali: "O a'u o se tagata lelei, o lea ou te sao ai i le lagi." "Ua lelei, e iai nai mea leaga ua ou faia, ae tele atu a'u mea lelei, ma o lea ou te sao ai i le lagi." "E le tulia a'u e le Atua i seoli ona ou te le o ola i le Tusi Paia. Ua ese taimi nei!" "Na o tagata e sili ona leaga e o i seoli e pei o i latou o e faaleagaina fanau ma fasioti tagata."
O manatu lava nei o loo talitonu iai le tele o tagata, ae o le mea moni lava, e pepelo uma nei faamatalaga. O satani, le o loo pulea lenei lalolagi, ua ia totoina nei manatunatuga i o tatou mafaufau. O ia, atoa ma e o loo mulimuli i ona ala, ua fai ma fili i le Atua (I Peteru 5:8). O satani e foliga mai e lelei (2 Korinito 11:14), ae o loo pulea e ia mafaufau o e o loo taumamao ma le Atua. "Ua faatauasoina manatu o i latou o e le talitonu i le atua o le lalolagi nei, ina ne'i pupula atu ia te i latou le malamalama o le tala lelei i le mamalu o Keriso, ua tusa o ia ma le Atua" (2 Korinito 4:4).
E pepelo le talitonuga faapea e le kea le Atua i agasala iti, ma o seoli o loo faaagaga mo "tagata leaga". Ua iai se vanu tele i lo tatou va ma le Atua ona o le agasala ma e leai foi ni "agasala papa'e". Ua agasala tagata uma, ma ua leai se tasi e sao i le lagi i sana amio ua tonu (Roma 3:23). E le sao foi i le lagi niisi ua tele atu ana amio lelei nai lo amio leaga; E lusi i tatou pe a faapea. Afai foi o le alofa tunoa, ua le o galuega; ana faapea, po ua le toe ta'ualofatunoaina le alofa tunoa; afai foi o galuega, ua le o le alofa tunoa; ana faapea, po ua le toe ta'ugaluegaina le galuega" (Roma 11:6). E leai sa tatou amio ua tonu e mafai ai ona tatou sao i le lagi (Tito 3:5).
"Ia outou ulu atu i le faitotoa va apiapi; aua e va tele le faitotoa, e lautele foi le ala e tau atu i le malaia, e toatele foi i latou o e ui atu ai" (Mataio 7:13). E tusa pe ola tagata uma i le agasala, ma ua faatauvaa le talitonu i le Atua, e le mafai lava ona faatagaina e le Atua le agasala. "Na outou savavali ai anamua, e tusa ma le tu a lenei lalolagi, e tusa ma le ta'ita'i o le au faipule i le va nimonimo, o le agaga lea o loo matua galue nei i e ua faalogogata" (Efeso 2:2).
Sa atoatoa ona lelei le lalolagi na faia e le Atua; Ua lelei foi mea uma na Ia faia. Ona faia lea e Ia o Atamu ma Eva, ma tuuina ia te i laua le pule e filifili ai, e mulimuli ma usiusitai i le Atua, pe leai. A o Atamu ma Eva, o ulua'i tagata na faia e le Atua, ua faaosoosoina e satani ia 'aua ne'i usiusita'i i le Atua, ma ua agasala ai i laua. O lea na vavaeeseina ai i laua (ma tagata uma ua fananau mai ia te i laua, e aofia ai ma i tatou) ma ua leai se mafutaga va lalata ma le Atua. O Ia e atoatoa, e paia, ma ua Ia faamasino i le agasala. E le fai mo tagata agasala le lagi ona o a latou lava amio. O lea na saunia ai e le Atua le ala e toe fesoota'i ai o Ia ma i tatou i le lagi. "Aua ua faapea lava ona alofa mai o le Atua i le lalolagi, ua Ia au mai ai lona Atalii e toatasi, ina ia le fano se tasi e faatuatua ia te Ia, a ia maua e ia le ola e faavavau" (Ioane 3:16). "Aua o le oti, o le totogi lea o le agasala; a o le ola e faavavau, o le mea foaifuaina mai lea e le atua, i lo tatou Alii o Keriso Iesu" (Roma 6:23). Na fanau Iesu e aoao ia i tatou le ala ma maliu e sui a'i i tatou, ua le o'o ai le faasalaga ia i tatou. O le aso tolu na toe tu mai ai o Ia nai le tuugamau (Roma 4:25), ma faamaonia ai Lona manumalo i le oti. Ua fai o Ia ma leleiga i le va o tagata ma le Atua ma ua toe maua ai se mafutaga va lalata e i latou o e talitonu ia te Ia.
"O le ola e faavavau foi lenei, ia latou iloa oe le Atua moni e toatasi, atoa ma le ua E auina mai, o Iesu Keriso lea" (Ioane 17:3). E talitonu le tele o tagata i le Atua, e talitonu foi satani. Ae ina ia talia le faaolataga, e tatau ona tatou liliu i le Atua, faia se mafutaga va lalata mai Ia, fulitua i a tatou agasala ma mulimuli ia te Ia. E tatau ona tatou talitonu ia Iesu i mea uma lava ua ia i tatou, atoa ma mea uma tatou te faia. "O le amiotonu lea a le Atua i le faatuatua ia Iesu Keriso, e oo i tagata uma, mo tagata uma foi o e faatuatua; aua e le eseese lava" (Roma 3:22). Ua aoao mai le Tusi Paia, e leai lava se tasi ala e faaolaina ai tatou ua na o Keriso. Fetalai Iesu i le Ioane 14:6, "O a'u nei le ala, le upu moni, ma le ola. E le alu atu lava se tasi i le Tama pe a le ui mai ia te A'u."
Ua na o Iesu lava le ala i le faaolataga aua ua Na o Ia na togiolaina i tatou (Roma 6:23). E leai lava se tasi talitonuga tatou te maua ai se a'oa'oga loloto e uiga i le leaga o le agasala atoa ma lona taui. E leai foi se talitonuga ua amoina le faasalaga mo a tatou agasala, ua na o Iesu Keriso lava ua faia lea mea. E leai foi se isi talitonuga ua iai se tasi sa ta'ua o Ia o le Atua ae ua liu tagata (Ioane 1:1,14) -- ma e pau foi lea o le ala e mafai ai ona totogiina le tau o le agasala. Ana le maliu Iesu, o Ia lava o le Atua, e le magalo agasala a le lalolagi. Ua na o le faatuatua ia Iesu Keriso e maua ai e i tatou le avanoa mo le faaolataga. "E leai foi se tasi ua i ai le ola; e leai lava se isi igoa i lalo o le lagi ua foaiina mai i tagata e mafaia ona faaolaina ai o i tatou" (Galuega 4:12).
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
Ua na o Iesu ea le ala i le Lagi?


text:
I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia.
Uso e, ua tele mea ua ta’u mai ma sa tusia i tausaga e lei leva atu e uiga i luitau o alii ma tama. O ni nai faataitaiga o ulutala o tusi, mo se faataitaiga, e aofia ai le Why There Are No Good Men Left (Aisea E Le o Toe I Ai ai ni Alii Lelei o Totoe), The Demise of Guys (O Le Tafiesea o Alii), The End of Men (O Le Mutaaga o Alii), Why Boys Fail (Aisea e Toilalo ai Tama), ma le Manning Up (Ia Faatamatane). O le mea e mataina ai, o le tele o nei tusi e foliga mai sa tusiaina e tamaitai. I soo se tulaga lava, o se autu taatele i nei iloiloga e faapea i le tele o atunuu i aso nei o loo maua ai e alii ni savali fenumiai ma feteenai e uiga i a latou matafaioi ma le taua i malo.
Sa faauigaina e le tusitala o le Manning Up i le ala lenei: “Ua toetoe lava o se tulafono o tagata i le lalolagi atoa e faapea a o avea teineiti ma ni tamaitai e ala i le ausiaina faigofie o le matua faaletagata i le tulaga faaletino, e ao foi ona pasia e tama se suega. E manaomia ona latou faaalia le lototele, le malosi ma le gafatia faaletino, po o le poto masani i tomai talafeagai. O le sini ina ia faamaonia lo latou gafatia o ni leoleo o tamaitai ma fanau; o la latou matafaioi faaagafesootai autu lava lea o loo i ai i taimi uma. Peitai, o aso nei i le alulau i luma o tamaitai i se tamaoaiga lelei, o tane ma tamā e tausi i aiga ua avea nei ma se filifiliga, ma o uiga lelei o alii ia e manaomia e faatino ai la latou matafaioi—lototele, taliaina o luitau e aunoa ma le faitio, lototoa, faamaoni a’ia’i i le va faaleulugalii—ua pasiā ma ua fai si maasiasi.”1
I lo latou naunautai e siitia ia avanoa mo tamaitai, o se mea tatou te viia, o loo i ai i latou e faamaasiasia alii ma o latou sao. E foliga mai latou te mafaufau i le olaga o se tauvaga i le va o alii ma tamaitai—lea e tatau ai i se tasi ona puleaina le isi, ma o le taimi nei o le taimi o tamaitai. O nisi e finau mai o se galuega o se mea aupito taua lea ma o le faaipoipoga ma fanau e tatau ona fai i ai se filifiliga pe leai. O le mea lea, aisea tatou te manaomia ai alii?2 I le tele o ata tifaga a Hollywood, ata o le TV ma keipo, e oo lava i faasalalauga faapisinisi, ua faaalia ai lava alii o ni tagata e leai ni tomai, e moto le tofā, po o ni tagata manatu faapito. O lenei aganuu o alii toilalopopo o loo i ai se aafiaga faataumaoi.
Mo se faataitaiga, i le Iunaite Setete ua lipotia mai e faapea: “Ua sili atu lava faatinoga a teine nai lo tama i le taimi nei i tulaga uma, mai lava i aoga amata e oo atu i aoga faauu. E oo atu i le vasega valu, mo se faataitaiga, e na o le 20 pasene ia tama e atamamai e tusitusi ma le 24 pasene e atamamai e faitau tusi. O togi o suega ulufale i kolisi i Amerika (SAT) a alii talavou, i le taimi nei, i le 2011 o togi aupito sili ia ona leaga ua latou oo i ai i totonu o le 40 tausaga. O tama e foliga mai e 30 pasene e le uma le aoga maualuga ma le kolisi nai lo teine. … Ua valoia e faapea e oo atu i le 2016, o le a mauaina e tamaitai le 60 pasene o faailoga tagata malaga, 63 pasene o matuaofaiva, ma le 54 pasene o faailoga faafomai. E lua vaetolu o tamaiti aoga o loo i ai i aoaoga mo manaoga faapitoa, o alii.”3
Ua taliaina e nisi alii ma tamaitai ni savali le lelei e fai ma se ‘alofaga e aloese ai mai tiutetauave ma lē tuputupu ae ai lava. I se matauga lea e tele ina avea ma se faamatalaga talafeagai, sa saunoa i ai se polofesa o se tasi o iunivesite, “E o mai i totonu o le vasega alii ma o latou pulou pesipolo e faaū i tua ma [la latou] ‘alofaga [pasiā] ‘ua ‘ai e le komepiuta la’u galuega na fai i le fale.’ I le taimi lena, o loo siaki ai e tamaitai a latou fuafuaga o le aso ma fesili mai mo ni fautuaga mo ni aoga faaloia.”4 Sa faailoa mai e se tasi o tamaitai e iloiloa ata tifaga lea manatu taufaifai e faapea “o le a le mea tatou te faalagolago ai fua i alii, pe afai tatou te manuia ma filifili e maua se paaga, ia tau lava o lena—se paaga. O se tasi e tu i lona lava tulaga faataumamao e pei ona ia faamamaluina ai o tatou lava ia tulaga.”5
Uso e, e le mafai ona tatou oo i lenei tulaga. I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia. Ae e tatau ona avea i tatou ma alii e mafai ona faatuatuaina e tamaitai, e mafai ona faatuatuaina e fanau, ma e mafai ona faatuatuaina e le Atua. I le Ekalesia ma le malo o le Atua i nei aso e gata ai, e le mafai ona i ai ia i tatou ni tama ma ni alii e tautevateva. E le mafai ona ia i tatou ni alii talavou e leai se amio pulea ma ola e tau lava ina ia faafiafiaina. E le mafai ona ia i tatou ni alii talavou matutua e le iloa po o le a le mea e fai i lona olaga, o ē e le manatu mamafa i le faia o ni aiga ma faia se saofaga moni lava i lenei lalolagi. E le mafai ona ia i tatou ni tane ma ni tamā e toilalo e tuuina atu le taitaiga faaleagaga i le aiga. E le mafai ona ia i tatou ni ē o umiaina ma faaaogaina le Perisitua Paia, e tusa ma le Faatulagaga a le Alo o le Atua, e faamaumau lo latou malosi i ponokalafi pe faaalu o latou olaga i luga o Initoneti (o le mea moni lava, ua avea ma o o le lalolagi, ae ua le o i ai i totonu o le lalolagi).
Uso e, o loo i ai se tatou galuega e fai.
Alii talavou, e manaomia ona outou lelei i le a’oga ona faaauau ai lea o a outou a’oga pe a uma aoga maualuluga. O nisi o outou o le a mananao e faaauau suesuega i iunivesite ma ni galuega i pisinisi, faatoaga, malo, po o isi matata. O nisi o le a lelei atu i le tusiata, musika, po o le faiaoga. O isi o le a filifilia se galuega faamiliteli pe aoao foi se tomai faalematata. I le aluga o tausaga, sa i ai ni alii vane mamanu sa galulue i ni galuega faatino toe faafou ma faaleleia i lo’u fale, ma sa ou faamemelo i le tomai o nei alii ma lo latou gafatiaina o galuega mamafa. Po o le a lava le matata e te filifilia, e taua le lava o lou tomai i na matata ina ia mafai ai ona e tausia se aiga ma faia se saofaga mo le lelei i lou nuu ma lou atunuu.
E le i leva atu na ou matamata ai i se ata sa faaali ai se aso i le olaga o se alii talavou e 14 tausaga le matua i Initia. E alapo o ia ma galue i le tele o itula i ni galuega se lua, a o lei alu i le aoga ma le tuua o le aoga, i le ono ma le afa aso i le vaiaso. O lana tupe maua e saofaga i se vaega tele o tupe maua a lona aiga. E telea’i atu o ia i le fale i lana uila tuai mai lana galuega lona lua i le po ma taumafai e faaofiofi ni nai itula e fai ai ana meaaoga a o lei palasi atu i lona moega i le fola ma moe ai i le va o nai ona tei ua momoe pe tusa o le sefulutasi i le po. E ui ou te lei feiloai lava ia te ia, ae ou te lagona le mitamita ia te ia mo lona filiga ma le lototele. O loo ia faia le mea sili na te mafaia i ana punaoa ma avanoa faatapulaa, ma o ia o se faamanuiaga i lona aiga.
Ia te outou alii matutua—tama, tagata nofofua matutua, taitai, faiaoga o aiga—ia avea outou ma ni faataitaiga agavaa ma fesoasoani atu i le tupulaga faiae o tama ia avea ma ni alii. Aoao ia i latou ni tomai faaagafesootai atoa ai ma nisi tomai: o auala e auai ai i se talanoaga, o auala e faamasani ai ma fegalegaleai ai ma isi, o auala e fesootai atu ai i tamaitai ma teineiti, o auala e auauna atu ai, o auala e toaaga ai ma olioli i gaoioiga faafiafia, o auala e tulitulimatagau ai mea e fiafia i ai e aunoa ma le avea o na mea ma vaisu, o auala e faasa’o ai ni mea sese ma faia ai ni filifiliga lelei atu.
Ma ia te outou uma o loo faafofoga mai, po o fea lava e oo atu ai lenei savali ia te outou, ou te faapea atu e pei ona fetalai atu ai Ieova ia Iosua, “Ia e faamalosi ma lototele” (Iosua 1:6). Ia lototele ma saunia i le mea sili e te mafaia, po o a lava ou tulaga. Ia saunia e avea ma se tane ma se tama lelei; saunia e avea ma se tagatanuu lelei ma galue malosi; saunia e auauna atu i le Alii, le ana le perisitua o loo e umiaina. Po o fea lava le mea o e i ai, o loo silafia lava oe e le Tama Faalelagi. E le o tuua na o oe, ma o loo ia te oe le perisitua ma le meaalofa o le Agaga Paia.
I le tele o nofoaga o loo manaomia ai outou, o se tasi o na nofoaga e aupito sili ona taua, o lau korama o le perisitua. Tatou te manaomiaina ni korama e tuu atua le faafailelega faaleagaga i uso i le Aso Sa ma o loo auauna atu foi. Tatou te manaomiaina ni taitai o korama o e o loo taulai atu i le faia o le galuega a le Alii ma le lagolagoina o uso o le korama ma o latou aiga.
Mafaufau i le galuega faafaifeautalai. Alii talavou, e leai se taimi e tatau ona outou faamaimaua. E le mafai ona e faatali seia e 17 pe 18 ona faatoa e manatu mamafa lea i ai. E mafai ona fesoasoani korama o le Perisitua Arona i o latou uso ia malamalama i le tautoga ma le feagaiga o le perisitua ma ia saunia mo le faauuga e avea o ni toeaina, e mafai ona latou fesoasoani ia i latou ia malamalama ma saunia mo sauniga o le malumalu, e mafai ona latou fesoasoani ia i latou ia saunia mo ni misiona faamanuiaina. E mafai ona fesoasoani korama o le Perisitua Mekisateko ma le Aualofa i matua ia saunia ni faifeautalai o ē e talitonu i le Tusi a Mamona, o e o le a o atu i le galuega ua tuuto atoa atu i ai. Ma i uarota taitasi ma paranesi, e mafai e korama lava ia e tasi ona taitaia se faamaopoopoga anoa faatasi ma faifeautalai faamisiona o loo auauna ai iina.
O se galuega autu fesootai lea e taoto i luga o tauau o le au perisitua, o le valaau lea a le Faaola, sa toe ta’ua e Peresitene Thomas S. Monson, ia laveai mai i latou ua se ese mai le talalelei po o ē ua o ese ona o soo se mafuaaga. Ua tele se faamanuiaga ofoofogia ua tatou maua i lenei taumafaiga, e aofia ai galuega silisili a alii talavou. O se korama o le Perisitua Arona i le Uarota Sipaniolo a Rio Grande i Albuqueque, i Niu Mekisiko, sa fefautuaai faatasi po o ai e mafai ona latou toe faafoi maia ma i le avea ai ma se vaega sa latou o ai ma asiasi ia i latou taitoatasi. Sa fai mai se tasi, “Ina ua latou tutu mai i lo’u faitotoa, sa ou lagonaina lo’u taua,” ma sa fai mai foi le isi, “Sa lagona le fiafia i lo’u loto ona ua manao moni lava se tasi ia te au e sau i le lotu; ua faaosofia ai lava au e sau loa i le lotu.” Ina ua valaaulia e uso o le korama se alii talavou se tasi e toe foi mai, sa latou talosagaina o ia e o mai ma i latou i le isi asiasiga e sosoo ai, ma sa ia sau. Sa le gata ina latou valaaulia o ia e auai i le lotu; ae sa latou vave faia o ia e avea ma se vaega o le korama.
O se isi galuega faaleperisitua faigata ae e faaosofia, o talafaasolopito o aiga ma galuega faalemalumalu. Faatalitali mo se tusi a le Au Peresitene Sili, e le o toe mamao ae taunuu atu, o loo toe avatu ai le valaau faafouina ma le vaai mamao maualuga i lenei vaega taua o le galuega e tatau ona tatou faia.
E fatuina foi e le matou korama se lagolagosua lotogatasi faaleusoga. Sa saunoa mai Peresitene Gordon B. Hinckley i se tasi taimi: “O le a avea ma se aso ofoofogia, ou uso e—o le a avea ma se aso o le faataunuuga o faamoemoega o le Alii—pe a oo ina avea o tatou korama a perisitua ma taula o le malosiaga i alii uma e i ai iina, pe a mafai e ia alii taitoatasi ona fai atu ma le talafeagai, ‘O au o se uso o se korama o le perisitua o Le Ekalesia a Iesu Keriso o le Au Paia o Aso e Gata Ai. Ou te tu atu ua saunia e fesoasoani i ou uso i o latou manaoga uma, ona ou te talitonu foi ua latou tutu e sauni e fesoasoani mai ia te au i ou foi manaoga. … O le galulue faatasi, e mafai ona tatou tutu ai, e aunoa ma le maasiasi ma e aunoa ma le fefe, e tetee atu i matagi uma o faigata e ono pesi mai, e tusa lava pe faaletamaoaiga, faaagafesootai, pe faaleagaga.’”6
Po o a lava a tatou taumafaiga silisili, e le sologa lelei lava mea i taimi uma e pei ona tatou fuafuaina, ma o se “matagi o faigata” patino lea e mafai ona oo mai i le olaga o se alii, o le le faigaluega. Sa taua i se tamaitusi tuai o le uelefea a le Ekalesia e faapea, “O se tagata e le faigaluega e faapitoa le popole i ai o le Ekalesia ona, ua aveesea mai lona tofi, ua tofotofoina o ia e pei o Iopu sa tofotofoina—mo lona faamaoni. A o faasolo atu mai aso i vaiaso ma masina e oo lava i tausaga o faigata, e faatupulaia foi le loloto o le tiga. … E le mafai ona faamoemoe le Ekalesia e laveai se tagata i le Aso Sa pe afai o le vaiaso atoa sa oo ai i tofotofoga tuga ae leai sana lava galuega na faia i ai.”7
Ia Aperila 2009, sa faamatala ai e Richard C. Edgley lē sa avea muamua ma fesoasoani i le Au Epikopo Pulefaamalumalu le tala o se korama lelei tele sa faia se faatinoga e fesoasoani ai i se uso o le korama sa le toe faigaluega:
“O Phil’s Auto o Centerville, Iuta, o se molimau o mea e mafai ona ausia e taitai peirisitua ma se korama. O Phil o se uso o se korama a toeaina ma sa galue o se enisinia i se fale enisinia taavale i le lotoifale. Ae paga lea, o le fale enisinia sa faigaluega ai Phil sa oo i ni faafitauli tautupe ma sa ao ai ona latou faamaloloina ia Phil mai lana galuega. Sa matua lofituina o ia i lea mea na tupu.
“I le faalogo ai i le leai o se galuega a Phil, sa iloilo ai ma le agaga tatalo e lana epikopo, o Leon Olson, ma lana au peresitene o le korama a toeaina ni auala e mafai ona latou fesoasoani ai ia Phil ia toe faatulai ai mai i ona tofotofoga. I mea uma, o ia o se uso o le korama, o se uso, ma ua ia manaomia se fesoasoani. Sa latou faaiugāfonoina e manaomia e Phil ni tomai e fai ai sana lava pisinisi. Sa ofo mai se tasi o uso o le korama o loo i ai sona fale tuai lea atonu e mafai ona faaaoga e fai ma fale enisinia. Sa mafai ona fesoasoani isi uso o le korama e ao mai meafaigaluega moomia ma sapalai e faatotoga ai le fale enisinia fou. Sa toetoe lava o tagata uma o le korama na mafai ona fesoasoani e faamama lea fale tuai.
“Sa latou fefaasoaai o latou manatu ma Phil; ona latou faasoa atu lea o la latou fuafuaga i uso o le latou korama. Sa faamamaina ma faaleleia le fale tuai, sa aoina mai meafaigaluega, ma faatulaga lelei uma mea. O se faamanuiaga le Phil’s Auto ma mulimuli ane ai siitia i se fale lelei atu ma tumau—o nei mea uma sa ausia ona sa ofo atu e ona uso o le korama le fesoasoani i se taimi o faigata.”8
Ioe, e pei lava ona ta’ua soo e perofeta i le gasologa o tausaga, “O le galuega aupito sili ona taua o galuega a le Alii e te faia, o galuega ia e te faia i totonu o puipui o lou lava fale.”9 E tele se galuega tatou te faia e faamalolosia ai faaipoipoga i malo ua faateleina ai le le faatauaina o faaipoipoga ma teena ai ona faamoemoega. E tele se galuega tatou te faia i le aoaoina o a tatou fanau “ia tatalo ma savavali tonu i luma o le Alii” (MF&F 68:28). O la tatou galuega e le itiiti ifo lava nai lo le fesoasoani atu i a tatou fanau ia lagonaina se suiga o le loto po o le liua i le Alii e pei ona ta’ua manino ai i le Tusi a Mamona (tagai Mosaea 5:1–12;Alema 26). Faatasi ai ma le Aualofa, e mafai ai e korama o le perisitua ona atiae matua ma ulugalii, ma e mafai e korama ona tuuina atu faamanuiaga o le perisitua i aiga o matua nofotoatasi.
Ioe, uso e, e i ai se tatou galuega e fai. Faafetai atu mo osigataulaga o loo outou faia ma galuega lelei o loo outou faia. Faaauau pea, ma o le a faamanuiaina outou e le Alii. E i ai taimi atonu e te leiloa tonu ai le mea e fai pe ta’u atu—ae tau ina agai pea i luma. Ia amata i le faatino, ma ua faamautinoa mai e le Alii e faapea “o le a tatalaina se faitotoa aoga mo [oe]” (MF&F 118:3). Amata i le tautala atu, ma ua Ia folafola mai, “O le a le faafememeaiina [oe] i luma o tagata; aua o le a tuu atu ia te [oe] i le itula tonu lava, ioe, i le minute tonu lava, mea e te … fai atu ai” (MF&F 100:5–6). E moni lava e tele auala tatou te faatauvaa ai ma le atoatoa, ae o loo i ai so tatou Matai ua atoatoa o Ia lea na faia se Togiola atoatoa, ma ua valaau mai i Lona alofa tunoa ma Lana perisitua. Pe a tatou salamo ma faamamaina o tatou agaga, ua folafola mai ia i tatou o le a aoaoina i tatou ma faaeeina i le mana mai luga (tagai MF&F 43:16).
O loo alalaga mai le Ekalesia ma le lalolagi ma tamaitai mo ni alii, ni alii o e o loo atiina ae lo latou gafatia ma taleni, o ē e naunau e galulue, o ē o le a fesoasoani i isi ia mauaina le fiafia ma le faaolataga. O loo latou alalaga mai, “Tulai maia, Outou o alii o le Atua!”10 Ia fesoasoani mai le Atua ia i tatou ia faia. I le suafa o Iesu Keriso, amene.
Faaali Mau Faasino
-
1. Kay S. Hymowitz, Manning Up: How the Rise of Women Has Turned Men into Boys (2011), 16.
-
2. “Pe a e fesiligia le autalavou i aso nei po o le a se mea e avea ai i latou ma tagata matutua, toetoe lava a leai se tasi e ta’ua le faaipoipoga. E sili atu lo latou mafaufau i mataupu tau i galuega—faamaeaina o aoaoga, ola faalagolago o le tagata lava ia i ana mea tautupe, se galuega tumau—e fai ma faailoga ua taunuu. O galuega, matata, ola tutoatasi: o punavai autu nei o le faasinomaga i aso nei” (Hymowitz, Manning Up, 45). O le faamalosia o tamaitai e faaaoga lenei faiga o le tetee atu i faaipoipoga ua matua faateleina lava. Sa tusia e se tusitala o le Times of London: “E leai se tasi, po o lo’u aiga, po o ou faiaoga, sa faapea mai, ‘Oi ioe, ma le isi mea atonu e te fia manao e avea ma se ava ma se tina foi.’ Sa latou naunau tele o le a matou mulimuli i se ala fou faaonapo nei lea e taulai atu mo tulaga tutusa faaletamaoaiga o tagata uma e faapea o faamoemoega lauiloa o tupulaga o tamaitai—o le faaipoipo ma tausi se aiga—sa aveesea ma le faamoemoeina mai lo latou vaai mamao i o tatou lumanai” (Eleanor Mills, “Learning to Be Left on the Shelf,” The Sunday Times, Apr. 18, 2010, www.thetimes.co.uk; i le Hymowitz, Manning Up, 72). O se isi tusitala i lona vaitau 40 tausaga sa sii maia ni tali i se tusiga sa ia tusia e uiga i faanoanoaga o le le faaipoipo: “Ua matua faateia lava au i lou manaomia o se alii,” “Ia e naunautai oe lava ia!” “Ua matua maualalo lava le tulaga faalemafaufau ma lagona ua oo i ai lou le fiafia i mea tau mafutaga,” ma “Afai e ola ae lo’u afafine e manao i se alii i se tulaga e tai latalata i le tele o lou manao, o le a ou iloaina sa ou faia se mea sese i le tausiaina o ia” (Lori Gottlieb, Marry Him: The Case for Settling for Mr. Good Enough [2010], 55).O le tala fiafia e faapea o le tele o tagata, e aofia ai talavou matutua, e le o talitonu i savali o le le fia faaipoipo ma le le fia faia o ni aiga. “E tusa ai ma se suesuega a se tagata tomai faapitoa o mea tau le tamaoaiga i le Iunivesite o Penisilevania, i le Iunaite Setete i le 2008, o le 86 pasene o tamaitai papae e aooga i kolisi sa faaipoipo i le 40 tausaga, e faatusatusa i le 88 pasene o i latou e itiiti ifo ma le fa tausaga e sue ai se tikeri. E tali tutusa lava foi ma le aofai o alii papae e aooga i kolisi: 84 pasene o i latou sa faaipoipo i le 40 tausaga i le 2008. O le atamai taatele lava, e le lagolagoina e suesuega, i se isi ala, atonu e faapea mai o le faaipoipoga o se mea leaga lea mo tamaitai. Ae e foliga mai e le talitonu i ai ia tamaitai papae e aooga i kolisi. O i latou ia e sili atu ona manatu nai lo se isi lava vaega e faapea ‘o tagata faaipoipo i se tulaga aoao e sili atu ona fiafia nai lo tagata e le faaipoipo.’ … O le vaega aupito toatele—e 70 pasene—o tamaiti aoga o le tausaga muamua i kolisi e mafaufau o le tausia o se aiga e ‘talafeagai’ pe ‘taua tele’ i o latou lumanai” (Hymowitz, Manning Up, 173–74).
-
3. Philip G. Zimbardo and Nikita Duncan, The Demise of Guys: Why Boys Are Struggling and What We Can Do about It (2012), e-book; see the chapter “Behind the Headlines.”
-
4. Barbara Dafoe Whitehead, Why There Are No Good Men Left: The Romantic Plight of the New Single Woman (2003), 67.
-
5. Amanda Dickson, “‘Hunger Games’ Main Character a Heroine for Our Day,” Deseret News, Apr. 2, 2012, www.deseretnews.com.
-
6. Gordon B. Hinckley, “Welfare Responsibilities of the Priesthood Quorums,” Ensign, Nov. 1977, 86.
-
7. Helping Others to Help Themselves: The Story of the Mormon Church Welfare Program (1945), 4.
-
8. Richard C. Edgley, “O Le Valaau Lenei mo Oe,” Liahona, Me 2009, 54.
-
9. Aoaoga a Peresitene o le Ekalesia: Harold B. Lee (2000), 134.
-
10. “Rise Up, O Men of God,” Hymns, no. 323.


text:
Tala o Faamasinoga
MAUA MARIUANA I TOTONU O SE CONTAINER
O mariuana ia o lo o tu’ua’ia e le malo sa maua e alii Ofisa o Tiute i totonu o se container i le vaiaso na tea nei, ua mafua ai ona taofia i le to’ese i Tafuna se alii papalagi e 34 tausaga mai San Diego talu mai le Aso Sa na tea nei, e fa’atali le tusi saisai lea o lo o galulue ai le Ofisa o le Loia Sili e uiga i lenei mataupu.
E tusa ai ma fa’amaumauga a le fa’amasinoga o lo o ta’ua ai e fa’apea, o fuala’au fa’asaina o lo o tu’ua’ia na maua i totonu o le container, na mafai ona maua e ta’ifau fa’apitoa a le Ofisa o Tiute a’o su’esu’eina ‘containers’ e taunuu mai i le atunu’u i luga o le uafu tele i Fagatogo.
Ao faia lea asiasiga, sa mafai ona fa’ailoa atu e ta’ifau i alii Ofisa fa’ailoilo, le i ai o fuala’au fa’asaina i totonu o le ‘container’, ma fa’aauau ai le sa’iliga se’ia o’o ina maua ai i totonu o le container se fagu (medium size jam jar).
Sa tatala e leoleo le fagu lea ma maua ai i totonu isi tama’i container se tolu o loo i ai vaega o fualaau faasaina o le mariuana.
O le taeao nei lea ua faamoemoe e tatau ona tulai ai lenei alii i luma o le faamasinoga faaitumalo.
SAUNI TALI IOE SUSUNUINA PUSA LAVALAVA LONA TOALUA
O le alii lea na tuuaia i lona amataina lea o se afi e ala i lona susunuina lea o le pusa lavalava a lona toalua, na mafua ai loa ona alu atu le asu ma aafia ai le soifua maloloina o nisi o tagata latou te tuaoi, ua sauni e tali ioe i lea moliaga i lalo o se maliliega ua latou sainia ma le malo.
O le aso Gafua na tea nei na sainia ai e le ua molia ma le malo lea maliliega peitai e le’i failaina i le faamasinoga, ma o le mafuaaga lea ua toe tolopo ai loa le fofogaina o lea maliliega i le aso Tofi o le vaiaso nei.
E tusa ai ma faamaumauga o lenei mataupu o loo taua ai e faapea, o se feeseeseaiga na tulai mai i le va o le alii na aafia ma lona toalua, ina ua fai atu le fafine o ia o le a alu e nofo i lona tina i Pava’ia’i, ona ua le lava le pisa soo o le la aiga, ae na avea ai ma itu na alu ai le ua molia ma inupia, fo’i mai ai loa i le fale ma ave i fafo le pusa lavalava a le fafine ma susunu ai.
O aiga tuai na valaauina leoleo mo se fesoasoani ona o le malosi tele o le asu mai le pusa lavalava lea o loo susunu e le ua molia, ma agai atu ai loa leoleo ma tape le afi, ae auina atu le ua molia i le ofisa mo suesuega, ma taofia ai loa o ia i le toese i le masina na tea nei.
O loo tatalaina pea itua le ua molia i lalo o poloaiga a le faamasinoga e faatali ai le isi ana iloiloga lea ua faatulaga i le aso Tofi.
SOPI SENIO
O le alii lea o loo tuuaia i lona so’aina lea o se isi alii i lana taavale, ua toe tolopo lana iloiloga e faia lea i le masina fou, ina ua talia e le faamasinoga maualuga se talosaga na faaulu e lana loia o Mike White, e toe tolopo ai le uluai iloiloga lea na faatulaga i le taeao ananafi, ona o lea faatoa maua e le itu tetee faamaumauga o lenei mataupu mai le malo.
Na talia e le faamasinoga le talosaga a le itu tetee ma toe faaauau ai loa lenei mataupu i le masina fou o Fepuari.
O loo tumau pea tuutuuga o loo tatala ai Sopi Senio i tua mai le toese i Tafuna, ina ua ia totogiina le $25,000 sa faatulaga e le faamasinoga e tatala ai o ia.
I faamaumauga a le faamasinoga o loo taua ai, o se feeseeseaiga na tulai mai i le va o le ua molia ma le alii na afia i tulaga o fanua, na mafua ai ona tupu le faalavelave e pei ona tuuaia ai le so’aina lea e le ua molia o le alii na aafia i lana taavale.
O loo teena malosi e Senio tuuaiga a le malo faasaga ia te ia.